text:
41
1 Phet. 2:21,24
Njengobe naKhristu wahlupheka emtimbeni ngenca yenu, nani hlomani ngalowo mcondvo, ngobe umuntfu lowake wahlupheka emtimbeni usuke asacedzile ngesono. 2
2 Khor. 5:15
Gal. 2:20
1 Thes. 5:10
Thit. 2:12
Ngako ngesikhatsi nisesemhlabeni, ningabe nisaphila ngetinkhanuko talelive, kodvwa ngentsandvo yaNkulunkulu. 3
Rom. 13:12
1 Khor. 12:2
Gal. 5:19-21
Ef. 2:1
Ngobe lesikhatsi lesendlulile besenele kutsi nente lokutsandvwa ngemahedeni ngekuphila ngemanyala, nangetinkhanuko, nangekudzakwa, nangekumita, nangemsindvo, nangekukhonta tithico lokungakavumeleki. 4
Ayamangala kutsi anisahambisani ngani nawo kulomsindvo wekutiphatsa kabi, ayanetfuka. 5
Imis. 10:42
Kepha ayawutiphendvulela kulowo losalungele kwehlulela labaphilako nalabafile. 6
Nguloko lokwabangela kutsi liVangeli lishunyayelwe ngisho nakulabafile, khona batekwehlulelwa njengabo bonkhe bantfu bemhlaba, kuze baphile kuNkulunkulu ngaMoya.
7
5:8
2 Phet. 3:9
1 Joh. 2:18
Siphetfo sato tonkhe tintfo sesisondzele. Ngako-ke tibambeni, nititsibe khona nitekwati kukhuleka. 8
Joh. 13:34
1 Khor. 13:7
Khol. 3:14
1 Phet. 1:22
Jak. 5:20
Ngetulu kwako konkhe hlalani nitsandzana, ngobe lutsandvo lusibekela tono letinyenti. 9
1 Thim. 3:2
Nibongenisana kahle emakhaya, ningemani. 10
Luk. 12:42
Rom. 12:6
1 Khor. 12:4
2 Khor. 8:12
Thit. 1:7
Lowo nalowo lowemukele sipho semusa, akasisebentise ekukhonteni labanye njengenceku lenhle yemusa lomnyenti waNkulunkulu. 11
1 Khor. 10:31
2 Khor. 2:17
Nangabe umuntfu akhuluma, akakhulume ngekwemavi aNkulunkulu; nangabe umuntfu akhonta, akakhonte ngemandla lawanikwa nguNkulunkulu, kuze kutsi kuko konkhe kudvunyiswe Nkulunkulu ngaJesu Khristu, lekukuye bukhosi nemandla phakadze naphakadze. Amen.
12
1 Phet. 1:6
Batsandzekako, ningamangaliswa ngulokuvivinywa lokubuhlungu kakhulu lokunikhantingako, kube shangatsi nehlelwa yintfo lengakavami. 13
Rom. 8:17
Fil. 1:29
3:10
Khol. 1:24
2 Thim. 2:10
Kodvwa tfokotani, ngobe ninesabelo etinhluphekweni taKhristu, kuze kutsi nitfokote kakhulu nakwembulwa bukhosi bakhe. 14
Joh. 15:21
1 Phet. 3:14
Nibusisiwe nanetfukwa ngenca yelibito laKhristu, ngobe loko kukhombisa kutsi Moya webukhosi, lowaNkulunkulu, unifukamele. 15
2 Thes. 3:11
1 Phet. 2:20
Kodvwa akubete kini lohlupheka ngobe angumbulali, nome lisela, nome lowenta lokubi, nome lotigaca etindzabeni talabanye bantfu. 16
Fil. 1:29
Kepha nakukhona lohlupheka ngobe angumKhristu, abobate emahloni, kodvwa akadvumise Nkulunkulu ngenca yalelo bito.
17
Jer. 49:12
Hez. 9:6
2 Thes. 1:8
Ngobe sesifikile sikhatsi sekwehlulela kutsi kucale kubendlu yaNkulunkulu; kepha nakucala kitsi, pho, siyawuba njani siphetfo salabo labangalaleli liVangeli laNkulunkulu? 18
Luk. 23:31
UmBhalo utsi:
“Nangabe kulukhuni kutsi
kusindziswe lolungile,
kuyawuba njani-ke
kulongamesabi Nkulunkulu nalosoni?”19


c: text/html

text:
101Kwakukhona indvodza leyayinguKhoneliyuse eKhesariya, beyiyindvuna yelibutfo lemaRoma lelalibitwa ngekutsi: “Libutfo laseTaliyane.” 2Abekholwa, amesaba Nkulunkulu yena nendlu yakhe abesita labanyenti labamphofu bemaJuda, ahlala emkhulekweni ngaso sonkhe sikhatsi. 3Kwakungeli-awa lesitsatfu entsambama, lapho abona ngalokusebaleni embonweni ingilosi yaNkulunkulu ingena kuye itsi: “Khoneliyuse!”
4
Wayibukisisa ngekwesaba lengilosi wase utsi: “Utsini, Nkhosi?”
Ingilosi yaphendvula yatsi: “Nkulunkulu uyemukele imithandazo yakho nemisebenti yakho yesihawu, ngako-ke sewukukhumbulile. 5Ngako tfumela emadvodza eJopha ayewubita indvodza lebitwa ngekutsi nguSimoni Phetro, 6
isivakashi emtini wemshuki wetikhumba lotsiwa nguSimoni, lohlala ngaselwandle.”
7Lengilosi leyayikhuluma naye yase iyahamba, Khoneliyuse wase ubita tisebenti tasekhaya kakhe letimbili kanye nelisotja, indvodza leyayikholwa, ingulenye yabogadzi bakhe. 8Wabatjela konkhe lokwase kwentekile, wase ubatfumela eJopha.
9Ngakusasa, nase basondzele eJopha, Phetro waya egumeni lelalisetulu eluphahleni lwendlu emini ayewuthandaza. 10Walamba, wakhanuka kudla; kusalungiswa kudla watsatseka wabona umbono. 11
Wabona lizulu livulekile kwehla intfo leyayifana nendvwangu lenkhulu kusengatsi ilengiswe ngemakona ayo omane yehliselwa emhlabeni, 12ekhatsi kwayo kwakunetinhlobo tonkhe tetilwane temhlaba, letihamba ngetinyawo letine, naletihamba ngesisu, netinyoni temoya. 13Kwevakala livi litsi kuye: “Sukuma, Phetro; hlaba udle!”
14
Hez. 4:14
Kodvwa Phetro watsi: “Ngeke, Nkhosi! Angizange sengiyidle intfo leyatiwa ngekutsi ingcolile.”
15
Rom. 14:14
1 Thim. 4:4
Livi lakhuluma kuye futsi latsi: “Ungasho kutsi kungcolile loko lokuhlantwe nguNkulunkulu.”
16Loku kwenteka katsatfu; kwase kuyatsatfwa kubuyela ezulwini.
17Phetro kwammangalisa kutsi usho kutsini lombono lawubonile. Ngaso leso sikhatsi lamadvodza labetfunywe nguKhoneliyuse abesawutfolile lomuti waSimoni aseme emnyango. 18Sebakhulekile babuta batsi: “Asikho yini sivakashi lapha lesibitwa ngekutsi nguSimoni Phetro?” 19Phetro asacabangisisa inchazelo yalombono, Moya Longcwele watsi kuye: “Lalela! Emadvodza lamatsatfu ayakufuna. 20Ngako sukuma wehle uhambe nawo ungangabati, ngobe atfunywe ngimi.”
21Ngako Phetro wehla waya kulamadvodza wafike watsi: “Ngimi lona lenimfunako. Ningifunelani?”
22Baphendvula batsi: “Khoneliyuse, indvuna yelibutfo, usitfumile. Uyindvodza lelungile naleyesaba Nkulunkulu, futsi uhlonishwa ngiso sonkhe sive semaJuda. Watjelwa yingilosi lengcwele kutsi akumeme ute emtini wakhe, kuze atewuva emavi akho.”
23Phetro wabacela labantfu kutsi sale balala, ngobe lase lishonile. Ngakusasa watilungiselela kuhamba nabo; labanye bazalwane baseJopha bamphekeletela. 24Ngakusasa befika eKhesariya, lapho abelindzelwe nguKhoneliyuse khona, kanye netihlobo nebangani bakhe labakhulu labebamemile. 25Nasatawungena nje ekhaya Phetro, Khoneliyuse waphuma wamhlangabeta, waguca ngemadvolo wakhotsama embikwakhe. 26
Kodvwa Phetro wamsukumisa. Watsi kuye: “Sukuma, nami ngingumuntfu nje.”
27Phetro wachubeka wakhulumisa Khoneliyuse basangena endlini, lapho akhandza bantfu labanyenti bahlangene. 28
Dut. 10:17
Joh. 4:9
Imis. 11:3
Rom. 2:11
1 Phet. 1:17
Watsi kubo: “Nani matfupha niyati kutsi umJuda akavunyelwa yinkholo yakhe kutsi avakashele nome atihlanganise nebetive. Kodvwa Nkulunkulu ungikhombisile kutsi angifanele kusho kutsi umuntfu ungcolile nome akahlanteki. 29Ngako-ke njengobe utfumele kimi, ngivele ngeta ngaphandle kwekungatsita. Sengiyabuta-ke, manje, ungibiteleni?”
30Khoneliyuse waphendvula watsi: “Kwakucishe kube ngito letikhatsi kutsanti kwayitolo ngesikhatsi ngithandaza endlini yami ngeli-awa lesitsatfu ntsambama ngabona indvodza yembetse tingubo letikhatimulako ime embikwami 31itsi: ‘Khoneliyuse, Nkulunkulu uwuvile umthandazo wakho, uyikhumbulile imisebenti yakho yesihawu. 32Tfumela umuntfu eJopha ayewubita indvodza lebitwa ngekutsi nguSimoni Phetro, usivakashi emtini waSimoni, umshuki wetikhumba, lohlala ngaselwandle.’ 33Nganonopha ngatfumela kuwe, wavele wavuma ngenhlitiyo lemhlophe kuta njengobe sewulapha nje. Nanyalo sesihlangene sonkhe embikwaNkulunkulu, simele kuva loko iNkhosi lekutfume kona.”
34
2 Khr. 19:7
Wacala wakhuluma Phetro watsi: “Nembala sengibonile kutsi Nkulunkulu akakhetsi libala lemuntfu, 35
kodvwa lowo lomesabako ente lokulungile uyemukeleka kuye, nome angewasiphi sive. 36
Rom. 5:1
1 Khor. 8:6
Ef. 2:14,17
Niyalati livi lalitfumela kubantfu baka-Israyeli, ashumayela liVangeli lekuthula ngaJesu Khristu, loyiNkhosi yabo bonkhe bantfu. 37
Imis. 13:24
Niyayati nalendzaba lenkhulu leyenteka eJudiya lonkhe, kusukela eGalile, ngemuva kwembhabhatiso lowawuyinshumayelo yaJohane. 38
Mat. 3:16
Imis. 2:22
Niyati futsi ngaJesu waseNazaretha, kutsi Nkulunkulu wamgcoba kanjani ngaMoya Longcwele nangemandla nekutsi waya kuyo yonkhe indzawo enta lokuhle aphilisa bonkhe lababecindzetelwe ngemandla aSathane, ngobe Nkulunkulu abenaye.
39
5:32
“Tsine sibofakazi bako konkhe loko labekwenta eveni lemaJuda kanye naseJerusalema. Bambulala ngekumbetsela esiphambanweni. 40Kodvwa Nkulunkulu wamvusa ekufeni ngelilanga lesitsatfu, wambonakalisa; 41
Joh. 21:10
Imis. 13:31
noko akabonwanga ngabo bonkhe bantfu, kodvwa ngitsi kuphela lesibofakazi, tsine lesasivele sikhetfwe nguNkulunkulu. Sadla sanatsa naye ngemuva kwekuvuswa kwakhe nguNkulunkulu ekufeni. 42
Rom. 14:10
2 Khor. 5:10
Wasitfuma kutsi sishumayele kubantfu, sifakaze nekutsi nguye lokhetfwe nguNkulunkulu kutsi abe nguMehluleli walabaphilako nalabafile. 43
Mik. 7:18
Imis. 15:9
Bonkhe baphrofethi bafakaza ngaye, batsi wonkhe umuntfu lokholwa nguye uyawutsetselelwa tono ngelibito lakhe.”
44Asakhuluma Phetro, Moya Longcwele wehlela kubo bonkhe labaliva lelivi. 45Emakholwa emaJuda labephuma eJopha kanye naPhetro amangala kutsi Nkulunkulu utfululele sipho sakhe lesinguMoya Longcwele, ngisho nakubetive imbala; 46
Imis. 2:4
ngobe babeva sebakhuluma ngetilimi badvumisa bukhulu baNkulunkulu. Khona Phetro wakhuluma watsi: 47
“Labantfu sebemukele Moya Longcwele, njengobe natsi samemukela. Kepha ukhona yini longahle abavimbele kutsi babhajatiswe ngemanti?”
48
Ngako wabatjela kutsi kufanele babhajatiswe egameni laJesu Khristu. Base bayamcela kutsi ahlale nabo emalangana.

robotstxt: allowed

filter: keep


text:
281Ngalawo malanga emaFilisti abutsana ngemabutfo awo atilungiselela kulwa nema-Israyeli. Akhishi wakhuluma kuDavide, watsi: “Kufanele wati kutsi wena kanye nemphi yakho nitawuhamba natsi siyekulwa imphi.”
2Davide wakhuluma ku-Akhishi, watsi: “Nawe utatibonela ngewakho emehlo kutsi inceku yakho itakwentani.”
Akhishi waphendvula watsi: “Kulungile, ngitakwenta ube ngulomunye wetindvuna tami letingisingatsako, imphilo yakho yonkhe.”
3
Lev. 19:31
20:27
Dut. 18:10
1 Sam. 25:1
Ngaleso sikhatsi Samuweli abesafile. Sonkhe sive sema-Israyeli sasimlilele, sase simngcwaba edolobheni lakubo eRama. Sawula bekasaticoshe tonkhe tinyanga netangoma eveni lakhe.
4EmaFilisti abutsana ahamba ayawukamba eShunemu, kwatsi Sawula naye wabutsa onkhe emabutfo ema-Israyeli bayawukamba eGilbowa. 5Kwatsi Sawula nakabona imphi yemaFilisti, wesaba kakhulu, watfutfumela. 6
Num. 12:6
27:21
1 Sam. 14:37
Sawula wase ubuta kuSimakadze, kodvwa Simakadze akazange amphendvule ngisho nangemaphupho, nome nge-Urimu,“Urimu” kwakuyintfo leyayisetjentiswa baphristi ekutfoleni intsandvo yaNkulunkulu (Eks. 28:31) nome ngebaphrofethi. 7Sawula wakhuluma etincekwini takhe, watsi: “Ngifuneleni sangoma lesingumfati, kuze ngitewuhamba ngiyewuva kuso.”
Batsi: “Sikhona lesise-Eni Dori.”
8Ngako Sawula waphica umkhondvo ngekwembatsa letinye tembatfo, kwatsi ebusuku wahamba kanye nemadvodza lamabili baya kulomfati losangoma. Wafike watsi: “Ngikhulekela inhloko, ungibitele lowo lengitamusho.”
9Kodvwa lesangoma satsi: “Empeleni uyakwati lokwentiwe nguSawula. Uticitse tonkhe tinyanga netangoma kulelive lakhe. Ungibekelelani lugibe ngekufuna kungibulalisa ngaSawula?”
10Sawula wafunga kuso ngaSimakadze, watsi: “Ngempela kuphila kwaSimakadze, ungeke ukufele loko.”
11Lesangoma sabuta satsi: “Ngikubitele bani?”
Sawula watsi: “Ngikhuphulele Samuweli.”
12Lesangoma satsi nasibona kukhuphuka Samuweli, samemeta kakhulu satsi kuSawula: “Hawu, kodvwa ungiyengelani? Wena kantsi unguSawula!”
13Inkhosi Sawula yakhuluma kuye, yatsi: “Ungesabi. Ubonani?”
Lesangoma satsi: “Ngibona umoya“umoya” nome “imimoya” nome “bonkulunkulu” ukhuphuka phansi emhlabatsini.”
14Sawula wasibuta watsi: “Unjani?”
Lesangoma samphendvula satsi: “Likhehla lelidzala lelembetse umjiva, liyakhuphuka.”
Ngako Sawula wavele wati kutsi nguSamuweli; wakhotsama wawa phansi ngebuso.
15
Samuweli wabuta Sawula watsi: “Ungiphatamiselani ngalokube ungikhuphula?”
Sawula watsi: “Ngisebuhlungwini lobukhulu. EmaFilisti ayangihlasela. Nkulunkulu ungifulatsele. Akasangiphendvuli ngisho nangebaphrofethi nome ngemaphupho. Manje sengibite wena kutsi ungitjele kutsi ngifanele ngente njani.”
16
Samuweli wakhuluma kuye, watsi: “Kepha ungifunelani mine, njengobe Simakadze sewukufulatsele, waba sitsa sakho? 17
1 Khos. 11:11
Simakadze wente loko labekuphrofethile ngami. Simakadze uwudzabulile umbuso esandleni sakho, wawunika lomunye wabomakhelwane bakho, longuDavide. 18
Wena awuzange umlalele Simakadze, futsi awuzange ukhombise lulaka lwakhe kuma-Amaleki, lamuhla Simakadze sewente loko kuwe. 19
Simakadze utaninikela etandleni temaFilisti, wena kanye naso sonkhe sive sema-Israyeli. Kusasa wena kanye nemadvodzana akho nitawube senikanye nami lapha. Simakadze utawunikela ngisho nemphi yema-Israyeli etandleni temaFilisti.”
20Masinyane Sawula wadzimuleka phansi, wenaba watsi tfwi, emhlabatsini; watfutfumela, agcwele kwesaba ngenca yemavi labekhulunywe nguSamuweli. Emandla akhe aphela, ngobe abengakaze watsi namu ngalelo langa ngisho nasebusuku bakhona.
21
1 Sam. 19:5
Hla. 119:109
Lesangoma satsi nasifika kuSawula, sibona nekutsi wetfuke kanganani, satsi: “Buka la; incekukati yakho ikulalele. Ngitinikele ngemphilo yami yonkhe ngenta loko lotsite angikwente. 22Manje sengiyakuncenga mane ulalele incekukati yakho, ngimane ngikunike kudla udle, khona kutewubuya emandla akho ubambe indlela yakho uhambe.”
23Sawula wala, watsi: “Ngingeke ngidle.”
Kodvwa lamadvodza labehamba naye asita lesangoma, amncenga ngekumcindzetela, waze wavuma. Wavuka wahlala etikwembhedze.
24Lesangoma sasinelitfokati lelikhuluphalisiwe lapha kaso, lesalihlaba masinyane, satsatsa fulaha samdova sapheka sinkhwa lesingenambiliso. 25Sase sikubeka embikwaSawula nalamadvodza labehamba nawo, badla. Ngabona lobo busuku bavuka bahamba.


text:
Lencwadzi ibhalelwe bantfwana belibanga lesitsatfu Grade Ill lasebakwati kufundza nekubhala
Date1976
Author
Mazibuko, T.
MetadataShow full item record
Abstract
Tsine bantfwana bemaSwati siyahlonipha. Kuhlonipha sikufundziswa emakhaya. Asidzingi kufundziswa kuhlonipba esikolweni. Umntfwana makangahloniphi uyashaywa. Nasihlangana nemuntfu lomdzala endleleni siyaphambuka. Sicolela kuhamba esikhotseni. Siyabese 'siyema. Kuba ngitsi lesibingelelako. Sibingelela ngenhlonipho. Siyayekela futsi. nekudlala. Tsi~e bantfwana asihlali n~bantfu labadzala. Nabakulendlu siyaphuma siye kulenye. Sentela kutsi bacoce kahle _tindzaba tabo. Umntfwana akatilaleli tindzaba tebantfu labadzala. Kunjalo nje bantfwana· abambuki emohlweui.umuntfu lomdzala. Nasikhuluma sibuka phansi. Bantfu labadzala nabahleti phansi asibameli. ·sihlala , . . phansi natsi. Kumbe singaguca ngemadvolo. Noma sikhuluma nalabadzala siyaguca. Umuntfu lomdala nakakhaspane make nobe babe. Siya dvutane naye nasifuna khuluma. Sikhulumela phantsi •ngaso sonkhe sikhatsi Nebuso betfu bufanele buhlale bumamatseka. Tsine siyakutsandza kuhlonipha


text:
41Mosi waphendvula Nkulunkulu watsi: “Ngitawutsini, nangitawutsi ngiyabatjela labantfu bangete bangikholwa bangangilaleli nekungilalela bangitjele batsi: ‘Nkulunkulu akaze abonakale kuwe’?”
2Simakadze wambuta watsi: “Yini lena lesesandleni sakho?”
Waphendvula watsi: “Yindvuku.”
3Simakadze watsi: “Yijike phansi.” Mosi wayijika phansi, yagucuka lendvuku yaba yinyoka. Mosi wayibalekela. 4Simakadze watsi kuMosi: “Yelula sandla sakho uyibambe ngemsila.” Ngako Mosi welula sandla sakhe wayibamba ngemsila, yagucuka yaba yindvuku futsi esandleni sakhe. 5Simakadze wachubeka watsi: “Uyakwenta loko-ke embikwema-Israyeli kuze akukholwe kutsi Simakadze, Nkulunkulu waboyihlomkhulu, Nkulunkulu wa-Abrahama, na-Isaka, naJakobe, utibonakalisile kuwe.”
6Simakadze wachubeka wakhuluma kuMosi watsi: “Faka sandla sakho esifubeni sakho.” Mosi wenta njalo; watsi uyasikhipha sandla, saphuma sesinebulephelo, sesimhlophe njengangcocwane. 7Nkulunkulu wase utsi: “Phindza futsi usifake esifubeni sakho sandla sakho.” Mosi waphindza futsi wasifaka esifubeni; watsi uyasikhipha, saphuma sesite bulephelo, sesifana nemtimba wakhe wonkhe. 8Nkulunkulu wachubeka watsi: “Nabangakukholwa nome bangasikholwa lesibonakaliso sekucala, lesi sesibili sitawubenta bakukholwe. 9Nangabe abatikholwa totimbili letibonakaliso bangakwemukeli naloko lokushoko, ubokha emanti emfuleni iNayili uwatsele emhlabatsini lowomile. Lamanti ayawugucuka abe yingati.”
10
Kodvwa Mosi watsi kuSimakadze: “Awu, Simakadze! Mine angisilo libeka ekukhulumeni; ngiyehluleka kukhuluma kahle seloku ngaba khona, nanyalo seloku ngicalile kukhuluma nawe. Ngikhuluma nginamule, kantsi futsi ngiyangingita.”
11
Simakadze watsi kuye: “Ngubani lowanika umuntfu umlomo? Ngubani lowenta umuntfu abe simungulu, nome sihhulu? Ngubani lowenta umuntfu abone nome abe yimphumphutse? Akusimi yini, mine Simakadze? 12
Hamba nyalo! Ngiyawukusita nase ukhuluma, ngikutjele kutsi utawukhuluma utsini.”
13Kodvwa Mosi waphendvula watsi: “Awu, Nkhosi! Ngicela umane utfume lomunye.”
14Nkulunkulu watfukutselela Mosi kakhulu, watsi: “Unjani-ke umnakenu Aroni longumLevi? Ngiyati kutsi ulibeka ekukhulumeni. Empeleni sewusendleleni utekuhlangabeta, utawujabula kakhulu enhlitiyweni yakhe nakakubona. 15
Wena-ke ubokhuluma naye umtjele onkhe emagama lofanele kuwasho. Ngiyawunisita nobabili ekukhulumeni, nginitjele kutsi kufanele nenteni. 16Nguye lotakukhulumela kubantfu, abe ngumlomo wakho, wena ube njengaNkulunkulu kuye. 17Kodvwa ubotsatsa lendvuku yakho uhambe nayo utakwenta ngayo imimangaliso.”
18Mosi wabuyela kuJethro, uyisetala, watsi kuye: “Ngicela umane ungivumele ngibuyele eGibhithe, ngiyewuhlola bantfu bakitsi kutsi basekhona yini labasaphila.” Jethro wamvumela, wamvalelisa kahle watsi: “Hamba, ngikufisela inhlanhla lenhle.”
19Mosi asekaMidiyani, Simakadze abeke wakhuluma watsi: “Ncandzeka ubuyele eGibhithe, ngobe bonkhe labo bebafuna kukubulala sebafile.” 20
18:2
Ngako Mosi watsatsa umkakhe nemadvodzana akhe wabagibelisa embongolweni, wahamba wabuyela eGibhithe. Esandleni sakhe Mosi abephetse lendvuku yaNkulunkulu.
21Simakadze wakhuluma kuMosi, watsi: “Nase ubuyele eGibhithe, ucaphele kutsi uyente embikwaFaro yonkhe lemimangaliso lengikunike emandla ekuyenta. Kodvwa ngiyawuyenta ibe lukhuni inhlitiyo yaFaro, ngako angeke asivumele sive sami kutsi sihambe. 22
Ubokhuluma kuFaro utsi: ‘Simakadze utsi: Israyeli litubulo lami. 23
12:29
Ngikutjelile ngatsi: “Khulula indvodzana yami kuze ingikhonte,” kodvwa wena walile kuyikhulula. Ngako-ke ngitawubulala indvodzana yakho yematubulo.’ ”
24Kwatsi asesendleleni leya eGibhithe, ahleti ethendeni aphumula, Simakadze wafuna kubulala Mosi. 25
Siphora watsatsa litje lelikhaliphako wajuba lijwabu lendvodzana yakhe, walidzaceka etinyaweniLigama “etinyaweni” ngelekuhlonipha “emasendzeni” taMosi watsi: “Impela wena ungumyeni wami wengati.” 26Ngaloko Nkulunkulu wase uyamyekela loMosi emvakwekuba Siphora asatsite: “Wena ungumyeni wami wengati” ngekwelisiko lekusoka.
27Simakadze wakhuluma ku-Aroni, watsi: “Hamba uye ehlane uyewuhlangabeta Mosi.” Ngako-ke Aroni wahamba waya kuyawuhlangabeta Mosi entsabeni yaNkulunkulu, wafike wamanga. 28Ngako Mosi watjela Aroni konkhe Simakadze labemtfume kona, wamlandzisa nangaletimangaliso abemnikete tona kutsi atente. 29BoMosi na-Aroni bahamba bafike bahlanganisa bonkhe baholi bema-Israyeli. 30Aroni wabatjela konkhe Nkulunkulu labekukhulumile kuMosi. Mosi wabakhombisa naletibonakaliso labetinikwe nguNkulunkulu. 31Ngako bakholwa. Batsi kube beve kutsi Simakadze ubanakile nekutsi abesakubonile kuhlupheka kwabo, bakhotsamisa tinhloko tabo bakhonta Simakadze.


text:
21
Ngako-ke ngabe siyakucaphelisisa sikubambe loko lesikuvile, funa sikhweshe kuko. 2
Imis. 7:38,53
Gal. 3:19
Livi lelamenyetelwa tingilosi laciniseka; nako konkhe lokubi nekungalaleli kwakujeziswa ngalokufanele. 3
Heb. 10:29
Pho, tsine siyawuphunyula njani, nasingakunaki lokusindziswa lokungaka? Kwakhulunywa yiNkhosi kucala, kwaciniswa kitsi ngulabo labayiva. 4
Imis. 2:22
2 Khor. 12:12
Nkulunkulu wafakaza kanye nabo ngetibonakaliso, nangetimangaliso, nangemisebenti yemandla leyehlukahlukene, nangetipho taMoya Longcwele lataba ngekwentsandvo yakhe.
5Sikhuluma ngemhlaba lotako; Nkulunkulu akawubekanga ngaphansi kwetingilosi. 6
144:3
Kepha bukhona bufakazi lesibutfola emiBhalweni lobutsi:
“Uyini umuntfu
kutsi umkhumbule?
Iyini indvodzana yemuntfu
kutsi uyinakekele?
7
Wamenta kutsi abe mncane kunetingilosi,
sikhashana lesifishane nje.
Wametfwesa umchele
webukhosi neludvumo,
[wammisa etikwemisebenti
yetandla takho].Letinye tincwadzi tekucala tite lenkhulumo
8
1 Khor. 15:27
Tonkhe tintfo
watibeka ngaphansi kwetinyawo takhe.”
Kubeka tintfo tonkhe ngaphansi kwakhe kusho kutsi kute lakushiya kungakabekwa ngaphansi kwemandla akhe. Kwanyalo nje, sisengakaboni kutsi tintfo tonkhe tibekwe ngaphansi kwakhe. 9
Kodvwa lesimbonako nguJesu, lowentiwa waba mncane kunetingilosi kwesikhashana. Wetfweswa umchele webukhosi neludvumo ngenca yekuhlupheka kwekufa. Kwaya ngebubele baNkulunkulu kutsi Jesu eve kufa ngenca yebantfu bonkhe. 10
Konkhe lokukhona kukhona kuye nangaye Nkulunkulu. Ngako-ke kwakuvele kumfanele kutsi yena ente Jesu apheleliswe ngekuhlupheka; wamenta waba ngumvuli wendlela yekusindziswa kwemadvodzana lamanyenti ngekuwaletsa ebukhosini. 11
25:40
Heb. 13:12
Ngobe lowo longcwelisako nalabo labangcwelisiwe baphuma kuBabe munye. Ngiko nje angenamahloni kubabita ngekutsi bomnakabo, 12
utsi:
“Ngiyawushumayela kubomnaketfu
libito lakho,
ngihlabelele ngawe
emkhatsini welibandla.”13
“Ngiyawubeka litsemba lami
kuNkulunkulu;”aphindze atsi:
“Ngilapha mine, nebantfwana
Nkulunkulu langiphe bona.”
14
Joh. 1:14
1 Khor. 15:26,54
Ngako-ke njengobe bantfwana baba bantfu, naye-ke Jesu waba ngumuntfu njengabo, kuze kutsi abhubhise Sathane labenemandla etikwekufa, 15
Rom. 8:15
kuze akhulule bonkhe labo labatsi ngesikhatsi sonkhe sekuphila kwabo baboshelwa ebugcilini ngenca yekwesaba kufa. 16
Ngobe akusito tingilosi labecondze kutisita, kodvwa titukulwane ta-Abrahama. 17
Heb. 4:15
Ngako-ke kwakudzingekile kutsi afanane nabomnakabo ngako konkhe, kuze atewuba ngumPhristi Lomkhulu lonesihawu nalowetsembekile emsebentini waNkulunkulu, kube yinhlawulo yetono tebantfu. 18
Njengobe naye matfupha wahlupheka alingwa, unawo emandla ekubasita labo labalingwako.


text:
231
Lev. 19:16
“Ungatandzisi tindzaba letingemanga. Ungatihlanganisi nemuntfu lomubi ngekumfakazela. 2Ungalilandzeli linyenti lelenta lokubi; nawenta bufakazi ecaleni, ungawephuli umtsetfo ngekuvumelana nelinyenti. 3
Dut. 1:17
Ungakhetsi muntfu nakutekwa licala lalomphofu.
4“Nawuhlangana nenkhomo nome imbongolo yesitsa sakho ilahlekile, yikhawule uyibuyisele kuso. 5
Nawubona imbongolo yemuntfu lokutondzako ipatalaliswa ngumtfwalo, ungamshiyi, kodvwa msite ekuyisukumiseni nasekuyetfwaliseni kahle.
6“Umuntfu lomphofu ungamlahli ngelicala ngalokungasimtsetfo. 7Ungacali kubeka licala ngemanga. Umuntfu lote licala nalolungile ungambulali, ngobe loyawukwenta njalo uyakubulawa ngimi. 8
27:25
Ungadizelwa, ngobe kudizelwa kwenta bantfu bavaleke emehlo bangete babone, kuphambukise labacotfo ekukhulumeni liciniso.
9
Lev. 19:33
Dut. 10:19
“Ungasiphatsi kabi sihambi; nawe uyati kutsi utiva unjani nangabe usihambi, ngobe nani nake naba tihambi eGibhithe.”
10
“Uyawulima insimi yakho uyivune iminyaka lesitfupha; 11kodvwa ngemnyaka wesikhombisa uyawuyiphumuta ungayilimi, ungavuni lutfo loluhlume kuyo, kuze kutsi labaphuyile besive sakho badle kuyo, lokusele kuyo kudliwe tilwane tesiganga. Uyawukwenta njalo nasesivinini sakho kanye nasensimini yakho yemincumo.
12
“Uyawusebenta emalanga lasitfupha, kodvwa ngelilanga lesikhombisa ungasebenti, kuze kutsi tifuyo takho, netigcili letitalelwe kakho, kanye nebetive labasebenta kakho batewuphumula.
13
Josh. 23:7
“Kulalele konkhe loku lengikushito kuwe. Ungawadvumisi emabito alabanye bonkulunkulu, ungawaphatsi ngisho nangemlomo wakho.”
14
Lev. 23:4
Dut. 16:16
“Uyawungidvumisa ngekugubha imikhosi lemitsatfu ngemnyaka. 15
34:18
Ubogubha uMkhosi Wesinkhwa Lesingenambiliso. Ngenyanga lengu-Abibi, lenaphuma ngayo eGibhithe, uyakudla sinkhwa lesingenambiliso kuze kuphele emalanga lasikhombisa, njengobe ngakuyala. Kufanele kubete lovela embikwami angakaphatsi lutfo etandleni.
16“Ubogubha uMkhosi Wesivuno ngesivuno setilinga tekucala tensimi yakho.
“Ubogubha uMkhosi Wekubutsa ekupheleni kwemnyaka, nase ubutsa sivuno lesititfukutfuku takho. 17Yonkhe iminyaka, katsatfu ngemnyaka, bonkhe labadvuna bafanele bete kutewukhonta mine, iNkhosi Simakadze.
18
34:25
“Unganikeli kimi ngengati yemhlatjelo nangemnikelo nome wani lonembiliso. Emafutsa aletilwane lasele natinikelwa kulemigubho kufanele angahlali kuze kube ngungakusasa ekuseni.
19
Dut. 14:21
26:1
“Tilinga letinhle tetilimo takho tekwendvulelisa ubotiletsa endlini yaSimakadze longuNkulunkulu wakho.
“Ungalipheki lizinyane lemvu nome lembuti elubisini lwenina.”
20
33:2
Dut. 31:3
Isa. 63:9
“Ngitawutfumela ingilosi ihambe ngembili kwenu inilondvolote nisahamba, inifikise endzaweni lenginilungiselele yona. 21
Yilaleleni, niyihloniphe, ningayivukeli; ngobe ingeke initsetselele naniyivukela, ngobe libito lami likuyo nje. 22Kodvwa nangabe nililalelisisa kahle livi layo nente konkhe lengikushoko, ngiyawuba sitsa setitsa tenu ngilwe nalabalwa nani. 23Lengilosi yami iyawuhamba ngembili kwenu iningenise eveni lema-Amori, nelemaHethi, nelemaPheresi, nelemaKhenani, nelemaHivi, nelemaJebhusi, mine-ke ngibacotfule baphele nya. 24
34:13
Dut. 7:5
Ningabakhotsameli bonkulunkulu babo, ningabakhonti, ningayenti nemikhuba yabo yekukhonta. Bonkulunkulu babo nibobabhidlita kanye netinsika tabo tematje. 25
Dut. 7:15
Nanikhonta mine Simakadze longuNkulunkulu wenu, ngitawunibusisa ngekudla nangemanti, ngikususe konkhe kugula kwenu. 26
Kute umfati lotawuphunyelwa sisu nalotawuba yinyumba eveni lenu, ngitanipha imphilo lendze.
27
“Bantfu labaphambene nani ngitabenta besabe; ngibente badzidzeke bonkhe bantfu labalwa nani, ngente netitsa tenu tonkhe tinibalekele. 28
Josh. 24:12
Ngiyawutfumela bomanyovu embikwenu; ngibo labayawunicoshela letitsa tenu letingemaHivi, nemaKhenani, nemaHethi. 29Ngingeke ngitikhiphe tonkhe ngamnyaka munye; ngobe nangingenta njalo, lelive litawube seliba sikhotsa, netilwane tesiganga tandze bese tiba yingoti kini. 30Esikhundleni saloko letitsa tenu ngitatikhipha kancane kancane, nize nitsi ningandza, bese niyalitsatsa-ke lonkhe live. 31
Dut. 11:24
1 Khos. 4:21
Hla. 80:11
Iminyele yenu ngitayibeka isuke eLwandle Lolubovu kuye eLwandle lwemaFilisti, kuye ehlane, kuze kufike emfuleni.“ehlane kuze kufike emfuleni” nome “eHlane lase-Arabiya kuze kufike emfuleni iYufrathe” Takhamiti talelive ngiyawutinikela esandleni senu, niyawubacitsa nibakhiphele ngephandle. 32
Dut. 7:2
Josh. 23:12
Khu. 2:2
Ningasenti sivumelwane nabo, ngisho nabonkulunkulu babo imbala. 33Ningabavumeli kutsi bakhelane nani eveni lenu, ngobe phela bangahle banente none kimi ngekukhonta labonkulunkulu babo; loko kuyakwenta lugibe kini.”


text:
251
Jer. 39:1
52:4
Kwatsi ngemnyaka wemfica wekubusa kwenkhosi Sedekiya ngelilanga lelishumi, enyangeni yelishumi, Nebukhadnezari, inkhosi yaseBhabhulona, washuca nemabutfo akhe onkhe, wahlasela iJerusalema. Bemisa ngephandle kwelidolobha, bakha tivimbetelo letalitungeleta lonkhe. 2Lelidolobha lahlala livinjetelwe, kwaze kwaba ngumnyaka weli-11 wekubusa kwenkhosi Sedekiya. 3Kwatsi ngelilanga lemfica enyangeni yesine,Fundza Jer. 52:6 indlala yakhungatsa lelidolobha kamatima, kangangekutsi kwaze kwabate lokwakungadliwa bantfu. 4Lubondza-ke lwalelidolobha lwase luyafohlwa, imphi yonkhe yabhuza ebusuku seyibaleka, yaphuma ngelisango lelisemkhatsini wetibondza letimbili letatingasengadzeni yenkhosi, lite nome emaBhabhulona abelitungeletile lelidolobha. Yabaleka yabhekisa emabombo ngase-Arabha,“Arabha” nome “Sihosha saseJordane” 5kodvwa emabutfo emaBhabhulona acosha Sedekiya, inkhosi, aze amkhandza etsafeni laseJerikho. Onkhe emasotja akhe esuswa kuye asakatwa, 6yena wabe sewuyatfunjwa. Watsatfwa wamikiswa enkhosini yaseBhabhulona eRibla, lapho yefike yakhipha sigwebo sayo kuye. 7Emadvodzana aSedekiya abulawa embikwemehlo akhe abukile. Emvakwaloko bakupuluta emehlo aSedekiya, bambopha ngetinketane telitfusi, bammikisa eBhabhulona.
8Ngelilanga lesikhombisa enyangeni yesihlanu, emnyakeni weli-19 wekubusa kwaNebukhadnezari, inkhosi yaseBhabhulona, Nebuzaradani, indvuna yabomahlalesangweni benkhosi, siphatsimandla senkhosi yaseBhabhulona, weta eJerusalema. 9Wafike wokhela ngemlilo lithempeli laSimakadze, nesigodlo senkhosi kanye nato tonkhe tindlu taseJerusalema. Watokhela ngemlilo tonkhe tindlu letibalulekile. 10Yonkhe-ke imphi yaseBhabhulona, leyayingaphansi kwendvuna yabomahlalesangweni, yatidzilita tonkhe tibondza letatitungeleta iJerusalema. 11Nebuzaradani, indvuna yabomahlalesangweni, wabatfumba bonkhe labantfu lababesele kulelidolobha neluntfu lonkhe lolwalusele, wabatfumba kanye nalaba lababehlubuke baya enkhosini yaseBhabhulona. 12
Kodvwa lendvuna yabashiya labanye lababemphofu bakulelo live, kuze batewulima tivini nemasimi.
13
Jer. 27:19
EmaBhabhulona afohlota letinsika telitfusi, netincodlana kanye nalelibhavu lelitfusi, lokwakusethempelini laSimakadze, betfwala lelitfusi baliyisa eBhabhulona. 14Batsatsa ngisho nemabhodo, nemafosholo, netijubantsambo, netingwembe, kanye nako konkhe lokwakwentiwe ngelitfusi lokwakusetjentiswa enkonzweni yekukhonta ethempelini. 15
Lendvuna yabomahlalesangweni yatsatsa titja tekushisela imphepho kanye netitja tekunyenyeta, tonkhe letatentiwe ngegolide lecengekile nome ngesiliva lecengekile.
16Litfusi letinsika letimbili, nalelibhavu kanye naletincodlana letatakhiwe nguSolomoni, akwakhela lithempeli laSimakadze, kwakungetulu kwekukalwa. 17
Nguleyo naleyo nsika yayingemamitha labengaba siphohlongo kuphakama. Nguleyo naleyo ngcongwane leyayakhelwe etikwaleyo naleyo nsika yayingaba limitha nesigamu kuphakama. Kutungeleta leyo naleyo ngcongwane kwakunemhlobiso lowawusamahananadza labentiwe ngelitfusi.
18Lendvuna yabomahlalesangweni yatfumba Seraya, umPhristi Lomkhulu, naZefaniya, umphristi longaphansi kwakhe ngesikhundla, kanye nebagcini beminyango labatsatfu. 19Kulabo lababesesedolobheni watsatsa indvuna leyayiphetse emadvodza emphi kanye nebeluleki benkhosi labasihlanu. Watsatsa namabhalane wendvuna yekubutsekisa bantfu balelo live, kanye nemadvodza langema-60 labetfolakala edolobheni. 20Nebuzaradani, indvuna yabomahlalesangweni, wabatsatsa bonkhe, wayawubetfula enkhosini yaseBhabhulona eRibla. 21Lapha eRibla, eveni laseHamathi, inkhosi yafike yababulalela khona.
Ngako-ke sive sakaJuda satfunjelwa khashane nelive laso.
22
Nebukhadnezari, inkhosi yaseBhabhulona, yabeka Gedaliya, umsa wa-Ahikamu, umsa waShafani, kutsi abuse bonkhe labantfu lababesele kaJuda. 23Tatsi kube tonkhe tindvuna temphi nemabutfo ato beve kutsi inkhosi yaseBhabhulona seyibeke Gedaliya kutsi abe ngumbusi, teta kuGedaliya eMispa. Letindvuna bekubo-Ishmayeli, umsa waNethaniya, naJohanani, umsa waKhareya, naSeraya, umsa waThanhumethi waseNethofa, naJazaniya, indvodzana yemMakha, nemadvodza abo. 24Gedaliya wafunga kubo nakulamadvodza abo, watsi: “Ningatesabi tindvuna taseBhabhulona. Hlalani phansi lapha eveni, nikhonte lenkhosi yaseBhabhulona, kutawunihambela kahle.”
25
Ngenyanga yesikhombisa, Ishmayeli, umsa waNethaniya, umsa wa-Elishama, labewendlu yasebukhosini, weta nemadvodza lalishumi, wafike wabulala Gedaliya kanye nalamadvodza akaJuda nemaBhabhulona labenaye lapha eMispa. 26Kwatsi kube kwenteke loko, sonkhe sive, kusukela kulabancane kuye kulabakhulu, kanye netindvuna temphi babalekela eGibhithe ngenca yekwesaba emaBhabhulona.
27Ngemnyaka wema-37 wekudzingiswa kwaJehoyakhini, inkhosi yakaJuda, ngemnyaka lapho Evili Merodaki“Evili Merodaki” nome “Ameli Mariduki” abekwa khona waba yinkhosi yaseBhabhulona, wakhulula Jehoyakhini ejele, mhla tingema-27, enyangeni yeli-12. 28Wakhuluma kahle naye, wabe sewumnika sihlalo lesihloniphekile, lesingetulu kwaleto talamanye emakhosi labenaye lapha eBhabhulona. 29Ngako Jehoyakhini wabeka eceleni labomfengeni bakhe basejele, kusukela ngalelo langa naye abedla etafuleni lenkhosi njalo nje, imphilo yakhe yonkhe. 30Onkhe emalanga inkhosi yayinika Jehoyakhini imbasha nalokunye lekwakusabelo sakhe lesimile semihla ngemihla, yingci nasaphila.


text:
“Awu nabakitsi,” kucabanga make waLethabo ngesikhatsi ahleti etafuleni lasekhishini. “Ngitawenta njani? Kusasa lusuku lwekutalwa lwaLethabo kantsi futsi nginemali lencane kabi kutsi ngingamtsengela sipho.”
Lethabobekeme esinkini ahlabela ingoma anhhinhhitela futsi ageza titja. “Mmmm la la … Mmmm la la.”
“Lethabo,” kwasho Make, “lusuku lwakho lwekutalwa kusasa. Ufuna ngikuphe ini?”
“Hho, Mama,” kwasho Lethabo, “angitati kutsi ngifunani.”
“Ngitawucabanga lokutsite,” kwasho Make.
Bhum kubhubhum bhum …bhum kubhubhum. Iminwe yamake yatsintsa lingetulu lelitafula. Lethabo wawutsandza lomsindvo. “Bhum kubhubhum bhum …bhum kubhubhum bhum,” wahlabela ngekuthula ahamba aya egumbini lakhe lekulala. Wakhumula ticatfulo takhe wabese uhlala embhedzeni. “Ngifuna sipho sini selusuku lwami lwekutalwa?” Kwasho Lethabo aphimisela kakhulu.
“Kuyahlekisa kutsi ungabuta loko!” kwasho livi.
“Ngubani loyo?” kwasho Lethabo asukuma. “Angiboni muntfu.”
“Ngingaphansi kwembhedze,” kwasho livi.
“Ngicela uphume!” Lethabo wazuba wabuyela emuva embhedzeni wakhe. “Hhayi bo!”
Khona lapho embikwakhe, bekume sayobi. Besime ngetinyawo letisiphohlongo. Betibukeka sengatsi tintsi.
“Ngiyacolisa kukwetfusa!” Lesayobi sagebisa inhloko yaso. “Ligama lami nguFelix. Ngisayobi saka-Anansi.”
“NginguLethabo. Ngiyasitsandza sigcoko sakho!”
“Ngiyabonga, Lethabo. Sigcoko sami sibuya eGhana! Yimibala yemjeka yaseGhana − lobovu, lomtfubi naloluhlata satjani.”
“Ikuphi iGhana?” kwabuta Lethabo.
“Ikhashane kabi le e-Afrika,” kwaphendvula Felix.
“Yini sayobi saka-Anansi?” kwabuta Lethabo.
“Ngivela emndenini wetayobi taka-Anansi. Sidvumile. Sivela eNshonalanga Afrika. Labanye betfu bangena etinkingeni etikhatsini letinyenti, kepha mine angingeni. Angitsi nje, akwenteki njalo njalo,” wahleka Felix.
“Ubekwa yini lapha?” kwabuta Lethabo.
“Ngibitwe nguwe,” kwasho Felix.
“Kodvwa angikakubiti nje mine!” kwasho Lethabo.
Felix wagigitseka. “Yebo, ungibitile, ngesikhatsi uhlabela ingoma unhhinhhitela. Manje-ke, ngicela uvale emehlo akho, nginentfo letakumangalisa.”
Lethabo wavala emehlo akhe ngesandla. Weva Felix akhushutela esiyilweni. Kusenjalo, kwaba nemsindvo lowevakala ligumbi lonkhe. Bhum kubhubhum bhum …bhum kubhubhum bhum. Bewufanana nemsindvo lowentiwe ngumake wakhe etukwe litafula, kepha wevakala udvute kakhulu futsi uvakala kakhulu.
“Hhawu! yini leyo?” wamemeta.
“Vula emehlo akho!” kwamemeta Felix.
Felix bekashaya tigubhu letisiphohlongo ngesikhatsi sinye. Tinyawana takhe ngalunye belusesigujini ngasinye. Letigubhu betimentele indingilizi timtungeletile. Inhloko yakhe beyigobile ngesikhatsi ashaya sigubhu ngasinye. Bhum kubhubhum bhum … bhum kubhubhum bhum.
“Hho ngiyawutsandza!” Lethabo amamatseka. Wagcumagcuma ligumbi lonkhe ahlabela.
Kukhala kwetigubhu nekuhlabela kwaLethabo kwagcwala ligumbi. Kwashayisa elubondzeni, kwasuka phansi kwacondza kusilingi, kwawela kukhaphethi, kwanyakata ngekhatsi etiswini tabo, kwakitalakita tintwane tabo kwabuye futsi kwahlangana nekubhakuta kwetinhlitiyo tabo.
“Lethabo, ngabe konkhe kulungile?” Kwavela buso bamake wakhe emnyango.
“Yebo, Make” kwasho Lethabo. “Bengimane nje ngicabanga ngelusuku lwami lwekutalwa.”
Make waLethabo wavala umnyango wahamba wabuyela ekhishini. Watsi, “Awu! nabakitsi ngitawenta njani?”
“Felix! Ukuphi?” Lethabo wabuka ngaphansi kwembhedze. “Sewungaphuma manje.”
“Sacishe sabanjwa!” kwasho Felix. “Bantfu labadzala bayatsandza kungicosha.”
“Ngicela ungitjele kutsi wentiwe yini kuta lapha utengibona,” kwasho Lethabo.
“Ecinisweni, ngiyati kutsi lusuku lwakho lwekutalwa kusasa. Ufunani?” kwabuta Felix.
“Sigubhu, Felix! Ngifuna sigubhu!” Lethabo wabese utiva alusizi. “Kodvwa sekute sikhatsi. Titolo setivaliwe.”
“Hahaaaa,” kwagigitseka Felix. “Cela make akuphe sigubhu. Mcele sigubhu saseNshonalanga Afrika. Manje vala emehlo akho bese usho sifiso sakho. Salakahle, Lethabo!”
Lethabo wavala emehlo akhe, watsi, “Ngifisa sengatsi ngabe nginesigubhu”. Wabese uvula emehlo akhe. Felix bekangasekho.
“Make! Make!”
“Yini inkinga, Lethabo?” kwabuta make waLethabo agijima acondze egunjini laLethabo.
“Make, ngingatsandza kuba nesigubhu njengesipho selusuku lwami lwekutalwa!”
“Awu! kodvwa Lethabo − sigubhu?” Make wakhe wanikina inhloko yakhe.
“Hhayi nje noma ngabe ngusiphi sigubhu, Make. Ngicela sigubhu lesibuya eNshonalanga Afrika.” Bekahlabela futsi ngesikhatsi adansa egumbini lakhe. Bhum khubhubhum bhum!
Make waLethabo wawulalela lomculo. Bekacabanga ngababe wakhe. Bekamkhumbula ahleti ngaphandle kwendlu yakhe elangeni. Emkhatsini wemilente yakhe kume lesikhulu sigubhu. Bekasishaya, abita onkhe emadvodza nabomake bemmango kutsi bete edzilini. Bekuhhuhhuma umlilo. Bekamamatsekela Lethabo, umtukulu wakhe lomusha wentfombatana, ngesikhatsi alele etandleni tenina.
“Hhohhe, ngiyamkhumbula babe wami,” kwacabanga Make. “Ake ume umzuzwana!?” Ngisenato letinye timphahla takhe eputumendeni ngaphansi kwembhedze.”
Make walitfola leliputumende lelidzala ngaphansi kwembhedze. “Hhawu yehheni bo, kunetayobi etukwalo!” Kwakhonona Make.
Tatsi nativa livi lakhe, tabaleka tonkhe tayobi. Make walidvonsa leliputumende walikhipha wabe uyalivula. Ngekhatsi, watfola sigubhu lesincane − buncane baso bebukahle bumfanele Lethabo.
“Hho, ngiyabonga, Babe! Ngiyasikhumbula lesigubhu!” Wasakhela Lethabo!
Bekute umsindvo lovela egumbini laLethabo lekulala. Ngekunyenya, Make wahamba mantontolwane wacondza egumbini lekulala laLethabo wafike wavula umnyango. Kukhanya kwenyenti bekukhanyisa indvodzakati yakhe ngesikhatsi ilele. Make wabeka lesigubhu phansi esiyilweni eceleni kwembedze wabese wanga Lethabo esihlatsini. “Lusuku loluhle lwekutalwa, Lethabo,” washo akhulumela phansi. “Lusuku loluhle lwekutalwa, ulufiselwa ngimi namkhulu wakho.”


text:
UMSHWALENSI WETINDIZA
Lona ngumshwaleni lobuke tigameko letingenteka endizeni nome lapho kuhlala nome kusebentela khona tindiza
UMSHWALENSI WEMOTO
Umgomo wetfu kutsi sibe yinkapani lehamba embili kumshwalensi kulesifundza, sibe’selizingeni leliletulu futsi sicatjangwe kucala.
Umshwalensi wemlilo ubuke kwehlisa inhlupheko emva kwekusha kwemphahla.
Lona ngumshwaleni lobuke tigameko letingenteka endizeni nome lapho kuhlala nome kusebentela khona tindiza
Umshwalensi wabunginyela ubuke tehlakalo nekulimala kwemphahla nemishina


text:
51Base bewelela ngesheya kweLwandle LwaseGalile eveni laseGerasa. 2Watsi Jesu uyaphuma nje esikebheni, wahlangabetwa yindvodza lebeyinelidimoni iphuma emathuneni, 3lapho yase ihlala khona. Kwase kute namunye umuntfu labengakhona kuyibopha ngisho nangetinketane. 4Beyike yetanywa ngaphambili kutsi iboshwe ngetindilimo nangetinketane, kodvwa beyitidzabula incamule naletinketane tibe ticucu. Kute labenemandla ekuyehlula. 5Busuku nemini beyikhala impongoloze etintsabeni nasemathuneni, itihhwebhe ngematje.
6Yatsi nayibona Jesu abucalu, yesuka ngematubane yaya kuye yafika yamkhotsama ikhuleka. 7Yamemeta ngelivi lelikhulu yatsi: “Ufunani kimi wena, Jesu, Ndvodzana yaNkulunkulu Losetikwako Konkhe? Mane ungangihluphi!” 8Yakusho loku, ngobe Jesu abesatsite kuyo: “Phuma dimoni kulomuntfu!”
9Jesu wase uyabuta utsi: “Ungubani libito lakho?”
Yamphendvula yatsi: “Libito lami nguSibanyenti, ngobe silibutfo.” 10Emadimoni ase ancenga Jesu kutsi angawacoshi kulelo live.
11Bekukhona umhlambi lomkhulu wetihhontji kuleyo ndzawo utse bhidli, udla eceleni lentsaba. 12Yase iyatincengela lemimoya lemibi itsi: “Mane usitfumele lapha etihhontjini singene kuto.” 13Wayivumela. Yaphuma-ke imimoya lemibi kulowo muntfu yangena etihhontjini. Wonkhe lowo mhlambi lowawungahle ube tihhontji letiti-2 000 wagijima, wahholokoshela eweni, wagcumkela elwandle, wacwila, wafa.
14Bantfu lababeluse letingulube babaleka bayawubika kubantfu edolobheni nasemaphandleni. Bantfu beta batawutibonela loko lokwase kwentekile. 15Befika kuJesu bayibona lendvodza lebeyikadze inemadimoni, lebeyibitwa ngekutsi nguSibanyenti. Beyihleti phansi, yembetse kahle, isangulukile nasemcondvweni. Betfuka, besaba. 16Labo lababebonile babachazela konkhe lokwakwentekile kulomuntfu labenemadimoni, nalokwakwentekile etihhontjini.
17Base bancenga Jesu kutsi akesuke eveni labo.
18Kwatsi Jesu nakakhwela esikebheni, lendvodza lebeyinemadimoni yacela kuJesu kutsi ihambe naye.
19Kepha Jesu wala, watsi kuyo: “Buyela ekhaya kubantfu bakini, ubatjele kutsi iNkhosi ikwentele tintfo letinkhulu kangakanani, nekutsi ikuhawukele kanjani.”
20Yahamba-ke lendvodza yacala kumemetela eDekhapholisi kutsi Jesu uyentele tintfo letinkhulu kangakanani. Bonkhe bamangala nabakuva loko.
21Jesu wewela ngesikebhe wabuyela ngesheya kwelwandle. Sicuku lesikhulu sebantfu seta kuye ngaselwandle. 22Kwefika kuye indvodza, libito layo kunguJayiru, umphatsi welisinagoge, yanelela kubona Jesu yatilahla phansi embikwakhe. 23Yamncenga yatsi: “Indvodzakati yami lencane igulela kufa, sekubonwa ngekusa. Mane ute uteyibeka tandla itekusindza iphile.”
24Jesu wavuma wahamba nayo. Sicumbi lesikhulu sebantfu samlandzela simkakile.
25Bekukhona umfati labegula, aphetfwe sifo sekopha, lesase sicedze iminyaka leli-12 simphetse.
26Abesagule kakhulu, asaphelelwe timali kulabelaphako, angasenalutfo esandleni, kodvwa kujinge kubete buncono, kugula kuya embili. 27Abesake weva tidvumo ngaJesu, ngako watfumbeleta ngemuva kwaJesu watsintsa ingubo yakhe, 28ngobe wacabanga watsi: “Nangingamane nje ngitsintse ingubo yakhe, ngitawuphila.”
29Kopha kwancamuka khona lapho, wativa asaphilile esifeni lebesimphetse. 30
Luk. 6:19
Masinyane Jesu wativela kutsi kukhona emandla lasaphumile kuye, wagucuka, wacalata, watsi: “Ngubani lotsintse ingubo yami?”
31Bafundzi bakhe batsi kuye: “Hhawu, ungatsi usibona nje lesiminyaminya lesikukakile ube utsi: ‘Ngubani lotsintse ingubo yami?’ ”
32Wacalata afuna kubona kutsi ngubani lona lomtsintsile. 33Kodvwa lomfati ati kahle kutsi kwentekeni kuye, wasondzela ngembili achachatela, ngenca yekwesaba, waguca phansi embikwakhe, wamtjela lonkhe liciniso.
34Jesu watsi kuye: “Ndvodzakati yami, kukholwa kwakho kukuphilisile. Hamba ngekuthula, uphile esifeni sakho.”
35Asakhuluma nje Jesu, kwefika tigijimi tiphuma kaJayiru tambikela tatsi: “Indvodzakati yakho seyifile. Sale umyekela loMfundzisi, ungasamhluphi.”
36Kodvwa Jesu, angakunaki loku letatikusho, watsi kuJayiro: “Ungesabi, kholwa kuphela.” 37Jesu wesuka lapho wahamba; wabalela bonkhe kutsi bamlandzele, ngaphandle kwaboPhetro, naJakobe, naJohane, umnakaboJakobe. 38Batsi nabefika endlini yalomphatsi welisinagoge, beva sililo kutse mpu, bantfu bakhala. 39Watsi kube angene, watsi kubo: “Nikhalelani, nidzindza sililo nje? Lomntfwana akafi, ulele.”
40Bamane bamhleka bulima nje. Wabakhiphela ngephandle bonkhe, watsatsa uyise nenina walomntfwana, nalabo labebanaye, wangena nabo lapho bekunemntfwana khona. 41Wafike wabamba lomntfwana ngesandla, watsi kuye: “Thalitha, khumi,” lokusho kutsi: “Ntfombatana, ngitsi kuwe: Vuka!”
42Intfombatana yasukuma masinyane, yahamba. Bese ineminyaka leli-12 budzala. Masinyane bantfu behlelwa kwesaba nekumangala lokukhulu. 43
Jesu wabayalisisa kutsi bangatjeli muntfu ngaloku. Watsi abayiphe kudla lentfombatana.


text:
61“Lena ngimiyalo, netimiso, nemitsetfo Simakadze Nkulunkulu wenu langiyale ngayo kutsi nginifundzise yona kutsi niyigcine eveni lenitakwewela iJordane newelele kulo kutsi libe lenu, 2khona kutewutsi nine, nebantfwabenu, nebantfwababo emvakwabo batekwesaba Simakadze Nkulunkulu wenu, yingci nanisagcina tonkhe timiso nemiyalo lengininika yona, khona nitewuva bumnandzi bekuphila imphilo lendze. 3Lalelani, ma-Israyeli, nicaphelisise kutsi niyalalela, khona kutanihambela kahle nekutsi nandze kakhulu kulelo live leligcwele lubisi neluju lwetinyosi, njengobe Simakadze Nkulunkulu waboyihlo anetsembisa.
4
Mak. 12:29
1 Khor. 8:4
Gal. 3:20
“Lalelani, ma-Israyeli, Simakadze Nkulunkulu wetfu nguye yedvwana longuSimakadze. 5
Mat. 22:37
Mak. 12:30
Luk. 10:27
Tsandza Simakadze Nkulunkulu wakho, ngayo yonkhe inhlitiyo yakho, nangawo wonkhe umphefumulo wakho, nangawo onkhe emandla akho. 6
Lemiyalo lengininika yona lamuhla kufanele ibesetinhlitiyweni tenu. 7
Dut. 4:10
Niyakuyinamatsisela etingcondvweni tebantfwabenu, nikhulume ngayo nanihleti emakhaya, nome nihamba endleleni, nome nilala nome nivuka. 8
Taga 3:3
6:21
7:3
Niyakuyibophela ibe timphawu etandleni tenu nasemabuntini enu. 9Niyakuyibhala etinsikeni teminyango yetindlu tenu nasemasangweni enu.”
10
26:3
28:13
Josh. 24:13
“Simakadze Nkulunkulu wenu utawutsi anganingenisa eveni lafunga ngalo kuboyihlo, Abrahama, na-Isaka, naJakobe kutsi utanipha lona, lelo live linemadolobha lamakhulu lanotsile leningazange niwakhe, 11
tindlu letigcwele tonkhe tinhlobo tetintfo letinhle leningazange nite nato, nemitfombo leningazange niyimbe, netivini, nemasimi etitselo temncumo leningazange nitihlanyele, nitawutsi ningadla nesutse, 12nicaphele kutsi ningamkhohlwa Simakadze lowanikhipha eGibhithe, eveni lebugcili. 13
13:4
Jer. 4:2
Mat. 4:10
Luk. 4:8
Yesabani Simakadze Nkulunkulu wenu, nikhonte yena yedvwa, nifunge ngelibito lakhe. 14Ningatilandzeli letinye tithico, lekutithico taletive letinihacile; 15
ngobe Nkulunkulu wenu, losemkhatsini wenu, nguNkulunkulu lonesikhwele; nentfukutselo yakhe itanivutsela inishise inicedze niphele nya kulelive.
16
Mat. 4:7
Luk. 4:12
“Ningamlingi Simakadze Nkulunkulu wenu njengobe nenta eMasa. 17Cinisekani kutsi niyayigcina imiyalo yaSimakadze Nkulunkulu wenu kanjalo futsi nato timiso laninike tona. 18Yentani lokulungile nalokuhle ebusweni baSimakadze, khona kutanihambela kahle, nitsi ningangena nilitsatse lelive lelihle Simakadze laletsembisa ngesifungo kubokhokho benu, 19nicitse tonkhe titsa tenu embikwenu, njengobe Simakadze asho.
20
“Etikhatsini letitako indvodzana yakho iyawutsi nayibuta itsi: ‘Isho kutsini lemiyalo, naletimiso, nalemitsetfo Simakadze Nkulunkulu wetfu lasiyala kutsi siyigcine?’ 21uyawuphendvula utsi: ‘Sasitigcili taFaro eGibhithe, kodvwa Simakadze wasikhipha eGibhithe ngesandla sakhe lesinemandla. 22Satibonela tsine ngewetfu emehlo Simakadze enta tibonakaliso netimanga letesabekako naletinkhulu eGibhithe kuFaro nasemndenini wakhe wonkhe. 23Kodvwa wasikhipha lapho wasiletsa lapha, wasipha lelive laletsembisa ngekufunga kwakhe kubokhokho betfu. 24Simakadze wasiyala kutsi sihloniphe tonkhe letimiso nekutsi sesabe Simakadze Nkulunkulu wetfu, kuze sihlale sichuma njalo, njengobe kunjalo nalamuhla. 25Nasinakekela kutsi sihloniphe wonkhe lomtsetfo nalemiyalo embikwaSimakadze Nkulunkulu wetfu, njengobe asiyalile, loko kutawuba kulunga kwetfu.’ ”


text:
Umlandvo loshoko kutsi ekucaleni kwemnyaka wa 1593 bekukhona bantfu labakhuluma-siXhosa khashane endzaweni lese ningizimu nje Mfula uMthatha losendzaweni leyatiwa namuhla njenge Eastern Cape, nekutsi bebakadze bakhona kulesigodzi ngaleso sikhatsi ngaphambilini kwaloko.
Ngekusho kwesintfu sekubonwa, baThembu, emaXhosa kanye nebantfu bemaMpondomise bebavele bahlala etindzaweni letiphakeme tase Eastern Cape eMfuleni we Umzimvubu ngebantfu ngaphambi behlele phansi eceleni kwelwandle. Konkhe loku kunconota kutsi tinsolo tesikolwa ngebantfu labatihambi labakhuluma-siXhosa labasuka eAfrika lese Mpumalanga endzaweni lekhashane abakatfolwa, umangabe bangazange bahanjiswe kabi noma lokubi kwenteka kibo.
Lucwalingo lwekufundza ngebantfu, phakatsi kwetintfo letinye, litokwenta kukhanya lokwenele ngemibuto lefana nalena yelikusasa. Kufana nekutsi, kugubha lokwentekile muva kulelipulazi Lelisendzaweni ye Canasta dvute nendzawo lekhona-nanamuhla iEast London ibona kutsi, kusukela ngeminyaka yandvulo yelishumi nesikhombisa AD, bantfu labakhuluma-siXhosa bebakadze bahlala kakhulu noma kancane njalonjalo dvute neMfula iBuffalo.
Ngesikhatsi sandvulo kumnyaka welishumi nemfica Hlubi, Zizi, Tolo na Bhele bantfu bebahamba bangene etigodzini lebekutsi muva besetibitwa iTranskei (nyalo lese iyincenye ye Eastern Cape). Laba bantfu, lebabese bayatiwa njengema Mfengu, bebayintalelwana yemaXhosa Lamcoka eSikhulu Hintsa.
Ngemnyaka wa 1835 batsatfwa ngemamishini kanye nemakholonisi ema British ngemandla awo njenge 'bantfu lababaleke eMfecane', njengekutsi, iNkhosi yemaZulu 'ngemphi yayo lephelele' yasekupheleni kwemnyaka wa 1820. Baletfwa ngaphansi kwemakholonisi kutsi batfole kuvikeleka kwentela kutsi banyakate kancane kumsebenti lobekiwe.
Labantfu bemaMfengu base Transkei bebamasotja lahlangene nebahlali labamhlophe lebebalwa nemaXhosa lahlala lapho lelinye live lihlangana nalelinye ngesikhatsi seTimphi temnyaka wa 11846-7, 1850-3 na 1877-8. Njengemphumela wemandla abo ngekutilwela kwe Kholoni yase Cape, lamaMfengu atfola kusuka lapho kumandla alabamhlophe lilungelo lendzawo leyayikadze ingeyemaXhosa.
Njengengoba kwakukhula lokucudzelana kulomncele lapho kuhlangana khona emave lamabili nalemphumelelo yekucabana nema British kanye nemasotja emakholonisi, tikhulu tema Xhosa, phakatsi kwa Sandile na Maqoma, bavela njengebantfu labalwela kubuyisa inkhululeko yabo, tindzawo kanye nebalandzeli.
Maqoma, lobekaphiwe ngekuhlanganisa kanye nemuntfu lonemandla ekulwa, wafa asiboshwa eRobben Island ngemyaka wa 1873. Sandile walimala ngemshikashika nema Mfengu eMahlatsini ase Isidenge ngenyanga yeNkhwenkhweti emnyakeni wa 1878. Ngekuphumelela kwabo, futsi, loko lokuncane lokwasala kwemasotja emaXhosa abavumanga imiyalo yemakholonisi.
Ekucaleni kwemnyaka wa 1880 lama Mpondo aba ekugcina esigodlo sema Nguni ase Cape ngekuletfwa ngaphansi kwemitsetfo yemakholonisi.Translated by Phindile Malotana


text:
MHLABUHLANGENE
Mhla tilishumi enyangeni yeNgongoni emnyakeni wanga-1948 (10 December 1948), uMhlangano wawonkhewonkhe waMhlabuhlangene wemukela waphindze wamemetela simemetelo Sawonkhewonkhe Lesimayelana Nemalungelo Ebuntfu. LeSimemetelo sibhalwe ngalokugcwele kulamakhasi (emapheji) lalandzelako. Kulandzela Lesimiso lesingumlandvo loMhlangano-ke wabese ukhulumisana nemave lakulenhlangano yakaMhlabuhlangene yawatjela kutsi akasakate atise bantfu mayelana nalendzaba lebhaliwe leSimemetelo aphindze futsi lamave "asakate atise labanye bantfu labatayichubela embili lendzaba ngekuyisakata, babonise labanye ngalendzaba, baphindze bayichasise etikolweni, nakuletinye takhiwo netimiso letiphatselene netemfundvo, ngaphandle kokwenta lubandlululo lolusukela kutembusave wakulawo mave noma wakuleto tifundza.
SIMEMETELO SEMHLABA WONKHE MAYELANA NEMALUNGELO EBUNTFU
SINGENISO
Njengoba
kwatiswa ngekubakhona ngekwemvelo kwesitfunti sebuntfu, nekulingana lokufananako, nangekuba nemalungelo langenakwemukwa noma langenakutsatfwa kulelo nalelo lilunga lelingumndeni webuntfu, konkhe loku-ke kungumgogodla noma kusisekelo senkhululeko, sekwenta lokulungile nesekuba nekuthula emhlabeni wonkhe jikelele,
Nanjengoba
, kunganaki nekwedzelela emalungelo ebuntfu kugcine sekudale tento letinelunya nebulwane kwabuye futsi kwatfukutselisa nembeza wesintfu sonkhe, kwashabalalisa sifiso nekulobitela kwekutsi etikhatsini letitako sintfu sitawutfokotela kuba nenkhululeko yekukhuluma, nekukholwa, nenkhululeko yekuhlala ngaphandle kokwesaba nekweswela, konkhe loku-ke sekumenyetelwe njengetifiso letimcoka kabi eluntfwini,
Nanjengoba-ke
kwekutsi lomunye umuntfu akufanele kutsi aze aphoceleleke kubalekela noma ekucindzetelelekeni kutsi atsatse tinyatselo letitsite kuze atikhiphe ekuphatfweni ngelunya nangekucindzetelwa, kuze emalungelo esintfu avikeleke ngalokusemtsetfweni,
Njengoba
kumcoka kukhulisa budlelwane lobuhle emkhatsini wetive,
Nanjengoba
bantfu bakaMhlabuhlangene kulencwadzi yetivumelwano (i-Charter) baphindze futsi bagcizelela kukholelwa kwabo esisekelweni semalungelo ebantfu, esitfuntini nasebunguyeni, nasekulinganeni kwemalungelo ebantfu besifazane nebesilisa, nasekucopheleleni ekuphakamiseni inchubekela phambili yemphakatsi, nekwenta lizinga lenhlalo libencono enkhululekweni,
Njengoba
emave langemalunga (Member States) enta sitsembiso ekufezeni, ngekubambisana naMhlabuhlangene, ekuchubekiseleni phambili inhlonipho yemhlaba wonkhe nekunakekela emalungelo ebantfu kanye nekukhululeka lokusisekelo,
Njengoba
kucondzakala lokuvamile kwalamalungelo naletinkhululeko kuyintfo lemcoka kakhulu kuze kubonakale ngalokugcwele lokwenta lesitsembiso,
Nyalo, Ngakoke, UMHLANGANO WAWONKHEWONKHE Umemetala kutsi
LESI SIMEMETELO SEMHLABA WONKHE LESIMAYELANA NEMALUNGELO EBUNTFU singatsi silizinga lelivamile lelikhomba imphumelelo yebantfu bonkhe kanye netive tonkhe, kuze kutsi ekugcineni wonkhe umuntfu ngamunye ngamunye, nemagatja anoma ngumuphi umphakatsi, ngekuhlala bacabanga ngaleSimemetelo ngaso sonkhe sikhatsi, batawuzama ngekufundzisa nekwatisa kuze bakhulise lizinga lokuba nenhlonipho mayelana nalamalungelo netinkhululeko, nangekutsatsa tinyatselo letiya embili, esiveni nasemphakatsini wetive, kuze letintfo titfole kutsi tatiwe mhlabawonkhe, tatiwe ngemiphumela nangekuvumeleka kwato nangekutsi-ke tiyagcinwa (noma tiyentiwa), tigcine tigcinwa ngiwo onkhe emave langemalunga elenhlangano (Member States) ngekwawo tibuye futsi tigcinwe futsi ngemave langaphansi kwalamave lakulenhlangano.
INTFO YEKUCALA (1)
Bonkhe bantfu batalwa bakhululekile balingana ngalokufananako ngesitfunti nangemalungelo. Baphiwe ingcondvo nekucondza kanye nanembeza ngakoke bafanele batiphatse nekutsi baphatse nalabanye ngemoya webuzalwane.
INTFO YESIBILI (2)
Wonkhe umuntfu uvumelekile kuwo onkhe emalungelo netinkhululeko letibhalwe lapha kuleSimemetelo, ngaphandle kokubandlululwa noma nganguyiphi indlela, njengokutsi lowo muntfu akafanele abandlululwe ngenca yebuve, yembala, yebulili, yelulwimi, yelukholo, yembusave noma-ke ngabe nganguwuphi umbono lakholelwa kuwo, buve bakhe noma umphakatsi laphuma kuwo, imphahla lanayo, kutalwa noma nalokunye lokumayelana nesikhundla saloyo muntfu.
Ngetulu kwaloko, kute lubandlululo lolungentiwa lususelwa kutembusave, kuletiphatselene nemandla etikhundla, noma-ke kuletiphatselene nesikhundla (noma lizinga) lelolive lelikuso nalicatsaniswa nalamanye emave emhlaba wonkhe jikelele, noma-ke kubukwe live noma sifundza lapho lomuntfu achamuka khona, noma lelolive lite mazibuse, noma lelolive linetimali, noma lelolive lite mazibuse, noma-ke linaleminye imininingwane lekhubatako lemayelana nekutibusa.
INTFO YESITSATFU (3)
Wonkhe umuntfu unelilungelo lokuphila, lokukhululeka nekutibusela kanye nekuphepha kwakhe.
INTFO YESINE (4)
Kute namunye umuntfu lotawuphatfwa njengesigcila noma asetjentiswe njengesigcila, bugcila kanye nemsebenti wekutsengiselana ngetigcila wona-ke awukavunyelwa noma ngabe wentiwa ngaluphi luhlobo.
INTFO YESIHLANU (5)
Kute namunye umuntfu longaphatfwa ngekuvisa buhlungu noma aphatfwe ngelunya, noma ngendlela lengenabo buntfu noma ngekumehlisa sitfunti noma ngekumjezisa.
INTFO YESITFUPHA (6)
Wonkhe umuntfu unelilungelo lekutsi abonakale kuyo yonkhe indzawo atsatfwe njengentfo lehamba embili kunemtsetfo.
INTFO YESIKHOMBISA (7)
Bonkhe bantfu bayalingana embikwemtsetfo kantsi banelilungelo lekuvikeleka ngaphansi kwemtsetfo ngaphandle kokubandlululwa. Bonkhe banelilungelo lelifananako ekuvikelekeni nasekubandlululweni lokwephula leSimemetelo, kantsi futsi-ke bavikelekile noma ngabe ngukutiphi tindlela letingasetjentiswa tekubayenga kantsi tibe tibandlulula.
INTFO YESIPHOHLONGO (8)
Wonkhe muntfu unelilungelo lokutfola likhambi lelinemiphumela lebonakalako lelinganikwa libandla lelinelikhono ekutsetseni emacala esive ikakhulu emacaleni laphatselene netento tebudlova ekuphuleni emalungelweni lasisekelo lanawo lomuntfu, anawo ngekwemtsetfo-mgogodla walelolive nemitsetfo yakhona.
INTFO YEMFICA (9)
Kute noma ngabe munye umuntfu longaboshwa noma ngayiphi indlela, noma abanjwe noma adzingiswe.
INTFO YELISHUMI (10)
Wonkhe umuntfu uvumelekile kutsi atfole kuviwa lokulinganako nalokufananako kantsi futsi lokungakhetsi uma lowo muntfu atekiswa licala; lelicala kufanele alitekiswe libandla lekutsetsa emacala lelingenako kukhetsa, ikakhulu uma lelibandla lizama kuncuma mayelana nemalungelo kanye netibopho takhe lomuntfu, nanoma-ke lomuntfu atsetsiswa emacala lamabi kakhulu lamangalelwe wona.
INTFO YELISHUMI NAKUNYE (11)
- Wonkhe umuntfu lobekwe licala leliphatselene nekujeziswa, lowo muntfu unelilungelo lekutsi acatjangwe njengemuntfu lomsulwa kuze kube nesiciniseko sekutsi unalo lelicala ngalokusemtsetfweni uma ngabe lomuntfu atsetsiwa lelicala phambi kwebantfu, lapho anikwe siciniseko sekutsi konkhe lokumcoka ekutivikeleni kwakhe lokuvunyelwene ngako kuyentiwa.
- Kute umuntfu loyawubekwa licala lelihambelana nekujeziswa uma ngabe wente sento noma ngoba aphutse kwenta sento lesitsite lesingahambelani nekujeziswa, ngaphansi kwemtsetfo wesive newemave onkhe ngesikhatsi lomuntfu enta lesento noma angakasenti lesento. Kute futsi umuntfu longanika lomuntfu inhlawulo lematima leyendlula lenhlawulo lelayifanele anikwe yona ngalesosikhatsi uma lomuntfu enta lelo licala lelaliphatselene nekujeziswa.
INTFO YELISHUMI NAKUBILI (12)
Kute umuntfu longahlala njalo ahlushwa ngalokungekho emtsetfweni ahlushwa ngoba bantfu bangena tindzaba takhe letingesito tawonkhewonkhe, bangene tindzaba temndeni wakhe, telikhaya lakhe, noma ngekumbalela, noma-ke ngekumsukela bahlambalaze bucotfo nesimilo salomuntfu kanye neligama lelihle lalomuntfu. Wonkhe umuntfu unalo lilungelo lekuvikeleka ngaphansi kwemtsetfo lobhekene nebantfu labatsandza kungena tindzaba talabanye noma-ke labo labatsandza kuhlasela basukele labanye.
INTFO YELISHUMI NAKUTSATFU (13)
- Wonkhe umuntfu unelilungelo nenkhululeko yekuhamba noma kunyakata nekuhlala ngekhatsi kwemcele wakulelo nalelo live.
- Wonkhe umuntfu unelilungelo lekuphuma noma lekushiya noma nganguliphi live, kufake ekhatsi live lakhe latalwa kulo, nekutsi-ke unelilungelo lekubuyela eveni lakhe.
INTFO YELISHUMI NESINE (14)
- Wonkhe umuntfu uvumelekile kuyocela kukhosela nekutfola injabulo kulamanye emave nakabalekela kuhlushwa noma inhlupheko.
- Lelilunglo lokuncengela noma lokucela kuyohlala kulelinye live ngeke lisetjentiswe uma ngabe lenhlupheko lecosha lomuntfu akusiyo inhlupheko lesuselwa emacaleni etembusave, noma-ke uma ngabe lenhlupheko idalwe ngemacala ekuphula imigomo nemitsetfo yaMhlabuhlangene.
INTFO YELISHUMI NESIHLANU (15)
- Wonkhe umuntfu unelilungelo lebuve.
- Kute umuntfu longemukwa buve bakhe nobe afuna kubugucula.
INTFO YELISHUMI NESITFUPHA (16)
- Bantfu besilisa nebesifazane lasebakhulile bafika emnyakeni logcwele, ngaphandle kwetivimbelo letisuselwa ekutseni lomuntfu wasive sini, nekutsi usive sini noma-ke ukholwaphi, unelilungelo lokushada acale umndeni. Laba labashadile banemalungelo lalinganako nalafananako kulomshado, ngesikhatsi bahlalisana basashadile, noma-ke ngesikhatsi sewupheliswa lomshado.
- Umshado uyangenelwa kuphela uma ngabe labobantfu bakhululekile kantsi futsi banemvume yabo lephelele yekushada lomuntfu labamshadako.
- Umndeni yinhlangano yemvelo nesisekelo lesiyintfo leyodvwa leyakha noma leyenta umphakatsi, umndeni-ke unelilungelo lokulondvolotwa ngumphakatsi kanye nelive.
INTFO YELISHUMI NESIKHOMBISA (17)
- Wonkhe umuntfu unelilungelo lokuba nemphahla lengeyakhe yedvwa abe futsi nemphahla layihlanganyele nalabanye.
- Kute umuntfu longemukwa imphahla yakhe ngalokungekho emtsetfweni.
INTFO YELISHUMI NESIPHOHLONGO (18)
Wonkhe umuntfu unelilungelo lenkhululeko yengcondvo, yanembeza kanye neyelukholo; lelilungelo lifaka ekhatsi inkhululeko yekushintja lukholo noma inkholo, nenkhululeko, noma uyedvwa lowo muntfu noma usemphakatsini nalabanye, ekusitsekeni noma embikwebantfu, lowo muntfu uvumelekile kubonakalisa lukholo lwakhe noma inkholo yakhe ekufundziseni, enkonzweni nasekugcineni imitsetfo yekukholwa nekusontsa kwakhe.
INTFO YELISHUMI NEMFICA (19)
Wonkhe umuntfu unelilungelo lokukhuluma imibono yakhe ngenkhululeko nekukhuluma loku lafuna kukukhuluma; lelilungelo lifaka ekhatsi inkhululeko yekukholelwa emicondvweni letsite ngaphandle kokuphatanyiswa ngekufuna nekutfola nekusakata imibiko kanye nemicondvo noma ngabe ngangukuwuphi umsakato losakata tindzaba utisakata noma ngabe ngukuwuphi umncele.
INTFO YEMASHUMI LAMABILI (20)
- Wonkhe umuntfu unelilungelo lenkhululeko lokuba senhlanganweni noma embutfwaneni lonekuthula
- Kute umuntfu longaphocelelwa kutsi abe lilunga lanoma ngabe nguyiphi inhlangano.
INTFO YEMASHUMI LAMABILI NAKUNYE (21)
- Wonkhe umuntfu unelilungelo lokuhlanganyela kuhulumende welive lakhe akwente loko ngekuba lilunga noma-ke ngekukhetsa ngenkhululeko emalunga langammelela.
- Wonkhe umuntfu uvumelekile noma unemalungelo lafananako nalalinganako ekusebentiseni tintfo letikhona letingasetjentiswa eveni lakhe.
- Intsandvo yebantfu ngiyo sisekelo lesinika emandla noma ligunya emandla ahulumende; loku kufanele kushiwo ngetikhatsi letitsite nangesikhatsi selukhetfo lolungilo; lolukhetfo-ke lona lufanele lwentiwe ngumuntfu wonkhe lapho emalungelo ekuvota entiwe ngemfihlo ngekubhala emapheshaneni, noma-ke ngalenye indlela yekuvota lenenkhululeko nalelandzela imitsetfo yakhona yekuvota.
INTFO YEMASHUMI LAMABILI NAKUBILI (22)
Wonkhe umuntfu, njengelilunga lemphakatsi, unelilungelo lekuvikeleka emphakatsini nekutsi uvumelekile ekuboneni, ngekusebentisa imitamo leyentiwa live kanye nemave emhlaba ekuhlanganyeleni nangekulandzela imitsetfo yenhlangano kanye nemnotfo walelo nalelo live, kutemnotfo, netintfo letimayelana nekuhlalisana kahle kwebantfu emphakatsini, kanye-ke nemalungelo emasiko nemisimeto lokunguwona anika lowomuntfu sitfunti sakhe nenkhululeko yekutfutfukisa bunguye nebuntfu bakhe.
INTFO YEMASHUMI LAMABILI NAKUTSATFU (23)
- Wonkhe umuntfu unelilungelo lokusebenta, asebente umsebenti latikhetsele wona ngenkhululeko, asebente endzaweni lelungile nalefanele nalesitanako ekwenteni lomsebenti, nekuvikeleka ekuhlaleni ngoba umuntfu angenawo umsebenti.
- Wonkhe umuntfu, ngaphandle kokubandlulula, unelilungelo lekutfola liholo lelilinganako nemsebenti lawentako.
- Wonkhe umuntfu losebentako unelilungelo ngalokuvumelekile emtsetfweni nekutsi atfole umholo lokahle lonika siciniseko sekutsi yena kanye nemndeni wakhe bangahlala baphile imphilo lefanele, lenika sitfunti kumuntfu, nekutsi ibe nekuchitjelwa, uma kunesidzingeko, ichitjelwa nguletinye tintfo letiletsa inhlalakahle nekuvikeleka kulowo mphakatsi.
- Wonkhe umuntfu unelilungelo lekucala noma lekungena enhlanganweni yetisebenti kuze kuvikeleke iminako yakhe.
INTFO YEMASHUMI LAMABILI NAKUNE (24)
Wonkhe umuntfu unelilungelo lokuphumula atsatse likhefu nekutsi ente tintfo letimjabulisako, lokufaka ekhatsi kuncishiswa kwesikhatsi sekusebenta ngekusebenta ema-awa lalingene, noma-ke ngekunikwa sikhatsi semaholideyi kepha abe abhadalwa lomuntfu lotsetse sikhatsi semaholideyi
INTFO YEMASHUMI LAMABILI NESIHLANU (25)
- Wonkhe umuntfu unelilungelo lokuhlala kahle, ahlale ezingeni lelinetisako nalelifanele kutsi kuhlale bantfu labaphilile emtimbeni, ahlale kahle lomuntfu kanye nemdeni wakhe, kufake ekhatsi kudla, tintfo tekugcoka, tintfo tasendlini kanye netintfo tekunakekela imphilo, naletinye tintfo letitfolakala emphakatsini letingasetjentiswa, nekutsi-ke lomuntfu unalo lilungelo lokuhlala aphephile noma ngabe akanawo umsebenti, ngesikhatsi sekugula, ngesikhatsi asakhubatekile, nasagugile noma-ke asate tintfo tekumphilisa ngendzaba yesimo latifica asakuso langeke akwati kusivimbela yena ngekwakhe.
- Bumake nebuntfwana buvumelekile kutsi butfole lusito lolutsite kanye nekunakekeleka. Bonkhe bantfwana, noma batalwe batali sebashadile kanye nalabo labatalwa ngaphandle kwemshado, bafanele batfokotele imphilo nenhlalo kantsi futsi baphindze baphatfwe bavikelwe njengawo wonkhe umuntfu lokulowo mphakatsi.
INTFO YEMASHUMI LAMABILI NESITFUPHA (26)
- Wonkhe umuntfu unelilungelo lekufinyelela emfundvweni. Imfundvo ifanele ingabhadalelwa, ikakhulu eminyakeni lesephansi nasetigabeni letitisekelo. Imfundvo yalabancane ifanele yentiwe ibe sibopho kwekutsi itfolwe nguwonkhe wonkhe. Imfundvo lefaka kuceceshwa ekhatsi nalena lefaka I-thekhinoloji (kusetjentiswa kwemishini emsebentini) kufanele kutsi itfolakale ngalokuvamile, nemfundvo lephakeme nayo-ke ifanele itfolakale, bonkhe bafinyelele kuyo ngoba bafanele kufinyelela kuyo.
- Imfundvo ifanele icondziswe ekutfutfukiseni buntfu bonkhe bemuntfu, nasekuciniseni ekuhlonipheni emalungelo ebuntfu kanye nenkhululeko lesisekelo. Ifanele ichubele embili kuva nekucondza, kubeketela nebuhlobo bebungane phakatsi kwato tonkhe tive, emabandla etive newelukholo, kantsi futsi bafanele bachube umsebenti waMhlabuhlangene kuze kutfolakale kuthula nelucolo.
- Batali banelilungelo lelihamba embili ekukhetseni luhlobo lwemfundvo labafuna ifundziswe bantfwa babo.
INTFO YEMASHUMI LAMABILI NELISONTFO (27)
- Wonkhe umuntfu unelilungelo lokuhlanganyelwa ngekukhululeka emphilweni yemasiko nemisimeto emphakatsi wakhe, atijabulise atfokotele imisebenti yebuciko abuye futsi ahlanganyele abelane entfutfukweni leyiletfwa ngutesayensi abuye futsi ahlanganyele abelane ngelusito nangetinzuzo letiphuma noma letitfolakala kuyo.
- Wonkhe umuntfu unelilungelo lekuvikela bucotfo nemphahla layitsandzako nalayinakako lephuma noma nganguyiphi isayensi, noma nganguluphi luhlobo lwalokubhaliwe ngebungcweti kubhalwe noma kwentiwe ngulowo muntfu.
INTFO YEMASHUMI LAMABILI NESIPHOHLONGO (28)
Wonkhe umuntfu uvumelekile kutsi ahlale imphilo lehlalwa bantfu bonkhe, nangendlela lehlalwa bantfu bonkhe emaveni etive ngetive lapho khona emalungelo nenkhululeko atfolakala entiwa khona njengoba abhalwe lapha kuleSimemetelo.
INTFO YEMASHUMI LAMABILI NEMFICA (29)
- Wonkhe umuntfu unesibopho emphakatsini lapho kukhula, kukhululeka nekutfutfuka kwebuntfu bakhe lowo muntfu kwentekele lowo mphakatsi.
- Ekusebentiseni emalungelo akhe nenkhululeko yakhe lomuntfu, wonkhe umuntfu ufanele awasebentise emalungelo akhe ngaphandle kokudzelela nekungahloniphi emalungelo nenkhululeko yalomunye umuntfu ngoba onkhe emalungelo nenkhululeko yebantfu kufanele kuvikeleke ngekuwavuma, kuwatisa nekuwahlonipha lawo malungelo nenkhululeko yalabanye, nekutsi afike ezingeni lelitsite letintfo leliwanika bucotfo, indlela yekuhlala ngekwemtsetfo emphakatsini lobuswa ngendlela yelinyenti.
- Lamalungelo nalenkhululeko akufanele kusetjentiswe ngendlela lephambene nemitsetfo netisusa takaMhlabuhlangene.
INTFO YEMASHUMI LAMATSATFU (30)
Kute kuleSimemetelo lokungachazwa ngendlela yekutsi lemitsetfo yentelwe noma ishayelwe emave latsite, noma emacembu latsite, noma umuntfu lotsite, kodvwa-ke bonkhe labantfu abanalo lilungelo lekutifaka emsebentini noma entfweni nome bente sento lesitsite basenta ngoba bacondze kubulala noma nganguliphi lemalungelo netinkhululeko lokubhalwe ngato kuleliphepha.


text:
1
Livi waba ngumuntfu
1 #
Gen. 1:1; Joh. 8:58 Ekucaleni kungakadalwa lutfo, abevele akhona Livi. Livi abekuNkulunkulu, Livi abenguNkulunkulu. 2Yena lowo labekhonanchanti, abenaNkulunkulu. 3#Hla. 33:6; Khol. 1:16Konkhe kwadalwa ngaye, ngaphandle kwakhe kute lokwadalwa kuko konkhe lokudaliwe. 4#Hla. 36:9; Joh. 5:26; 1 Joh. 5:11Nguye labengumtfombo wekuphila, naloko kuphila bekukukhanya kwebantfu bonkhe. 5#Isa. 60:1; Joh. 8:12Lokukhanya kukhanya ebumnyameni, bumnyama abukakwemukeli.
6 #
Mat. 3:1; Mak. 1:4; Luk. 3:1-2 Bekukhona umuntfu labetfunywe nguNkulunkulu, libito lakhe bekunguJohane. 7Lowo abetele bufakazi, atewufakaza ngaloko kukhanya, kutsi ngaye bonkhe bantfu bakholwe. 8Yena abengesiko loko kukhanya, kepha abetewufakaza ngaloko kukhanya. 9#Mat. 4:2; Joh. 9:5Kukhanya kweliciniso, lokukhanyisa wonkhe umuntfu, bekuseta emhlabeni.
10Livi abesendalweni. Indalo yavela ngaye, kepha umhlaba awuzange umati. 11Weta kubakubo, kodvwa bantfu bakubo abazange bamemukele. 12#Rom. 8:15; Gal. 3:26; 1 Joh. 3:1Kepha bonkhe labamemukela, ngekukholwa egameni lakhe, wabapha emandla ekutsi babe bantfwana baNkulunkulu. 13#Joh. 3:3; 1 Phet. 1:23; Jak. 1:18Abazange batalwe ngengati, nangenyama, nangentsandvo yendvodza, kodvwa batalwa nguNkulunkulu.
14 #
Khol. 1:19
Livi waba ngumuntfu, wahlala kanye natsi, agcwele umusa neliciniso. Sayibona inkhatimulo yakhe, lengeyalotelwe yedvwa kuYise.
15Johane wafakaza ngaye, amemeta atsi: “Nguye lona lebengikhuluma ngaye ngitsi: ‘Lowo lota emvakwami mkhulu kunami, ngobe yena abekhonanchanti kunami.’ ”
16 #
Joh. 3:34; Khol. 2:3,9 Ngobe ekupheleleni kwakhe sonkhe saphiwa umusa etikwemusa. 17#Eks. 20:1; Rom. 10:4Umtsetfo waniketwa ngaMosi; umusa neliciniso kwavela ngaJesu Khristu. 18#Eks. 33:20; Mat. 11:27Kute lowase wabona Nkulunkulu, ngaphandle kweNdvodzana letelwe yodvwa lenguNkulunkulu, lesesifubeni seYise, ngiyo lembonakalisile.
Bufakazi baJohane uMbhabhatisi
(Mat. 3:1-12; Mak. 1:1-8; Luk. 3:1-18)
19Lobu bufakazi baJohane mhlazana emaJuda atfumela baphristi nebaLevi, baphuma eJerusalema kutembuta batsi: “Wena ungubani?”
20 #
Imis. 13:25
Wavuma, akazange aphike, watsi: “Angisiye mine Khristu.”
21 #
Dut. 18:15,18; Mal. 4:5 Bambuta batsi: “Pho, ungubani? Ungu-Elija yini?”
Waphendvula watsi: “Cha, angisiye.”
Bambuta batsi: “Ungumphrofethi yini?”
Waphendvula watsi: “Cha.”
22Base batsi kuye: “Kepha ungubani? Tisho wena kutsi ungubani, khona sitebaphendvula laba labasitfumile.”
23 #
Isa. 40:3
Yena watsi:
“Ngilivi lalomemeta ehlane,
atsi: ‘Lungisani indlela yeNkhosi,’
njengobe asho Isaya, umphrofethi.”
24Labanye kuletitfunywa bekubaFarisi.
25Bambuta-ke batsi: “Pho, ubhabhatiselani nangabe awusiye Khristu, nome Elija, nome umphrofethi?”
26Johane wabaphendvula watsi: “Mine ngibhabhatisa ngemanti; kepha la emkhatsini wenu kume leningamati. 27Yena lowo lotako emvakwami, mine angikafaneli ngisho nekutfukulula imichilo yeticatfulo takhe.”
28Loko-ke kwenteka ngesheya kweJordane, eBhetani, lapho bekubhabhatisela Johane khona.
LiWundlu laNkulunkulu
29 #
Isa. 53:7; 1 Khor. 5:7 Ngakusasa Johane wabona Jesu eta kuye watsi: “Nalo liWundlu laNkulunkulu lelisusa sono selive! 30Nguye lona lebengikhuluma ngaye ngitsi: Ukhona lota emvakwami lomkhulu kunami, ngobe yena abekhonanchanti, ngingakabikho. 31Nami bengingamati, kodvwa kuze abonakaliswe ku-Israyeli, kwafanela ngite ngitewubhabhatisa ngemanti.”
32Johane wafakaza watsi: “Ngimbonile Moya ehla ezulwini anjengelituba, wahlala etikwakhe. 33Nami bengingamati, kodvwa lona lowangitfuma kutawubhabhatisa ngemanti watsi kimi: ‘Lowo loyawubona Moya ehla ahlala etikwakhe, nguye loyawubhabhatisa ngaMoya Longcwele.’ 34Mine ngimbonile, ngingufakazi wekutsi: ‘Lona yiNdvodzana yaNkulunkulu.’ ”
Bafundzi baJesu bekucala
35Ngakusasa futsi Johane abeme kanye nebafundzi bakhe lababili. 36Wabona Jesu atihambela nje watsi: “Bukani! Nalo liWundlu laNkulunkulu!”
37Bafundzi lababili labamuva nakakhulumako, besuka balandzela Jesu. 38Jesu watsi uyagucuka wababona bamlandzela, wababuta watsi: “Nifunani?”
Bamphendvula batsi: “Rabi” (lokusho kutsi: “Mfundzisi”), “uhlalaphi?”
39Wabaphendvula watsi: “Wotani nitewubona.” Ngako-ke base bayeta, bafike babona lapho abehlala khona. Bahlala naye ngalelo langa, kwakungaba li-awa lesine ntsambama.
40 #
Mat. 4:18
Lomunye walabafundzi lababili, labeva Johane akhuluma base bahamba naJesu, bekungu-Andreya, umnakaboPhetro.
41Yena watfola kucala umnakabo, Simoni, watsi kuye: “Sesimtfolile Mesiya.” (Lelibito lisho kutsi: “Khristu.”) 42#Mak. 3:16Wamyisa kuJesu, Jesu wambuka, watsi: “Wena unguSimoni, umsa waJohane. Libito lakho sekutaba nguKhefase.” (Lelibito lisho kutsi: “Phetro, lidvwala.”)
Jesu ubita Filiphu naNathanayeli
43Ngakusasa Jesu watimisela kuya eGalile. Watfola Filiphu watsi kuye: “Ngilandzele.” 44Filiphu abewaseBhethsayida, lapho bekuhlala bo-Andreya naPhetro khona. 45#Gen. 3:15; 2 Sam. 7:12; Isa. 7:14; 9:6; Jer. 23:5Filiphu watfola Nathanayeli, watsi kuye: “Simtfolile lowo labhala ngaye emtsetfweni Mosi kanye nebaphrofethi, Jesu waseNazaretha, umsa waJosefa.”
46 #
Joh. 7:41,52 Nathanayeli wambuta watsi: “Kungase kuvele yini lokuhle eNazaretha?”
Filiphu wamphendvula watsi: “Kota utewutibonela.”
47Jesu wabona Nathanayeli eta kuye, wakhuluma ngaye watsi: “Bheka, nango-ke um-Israyeli wangempela, lekute bucili kuye.”
48Nathanayeli watsi kuye: “Ungatelaphi-ke wena?”
Jesu watsi kuye: “Ngikubone ngesikhatsi uhleti ngaphansi kwesihlahla semkhiwa, Filiphu asengakefiki kutakubita.”
49Nathanayeli waphendvula watsi: “Mfundzisi, wena uyiNdvodzana yaNkulunkulu, uyiNkhosi yaka-Israyeli!”
50Jesu wamphendvula watsi: “Ukholwa ngobe ngitsite kuwe ngakubona ungaphansi kwemkhiwa yini? Utawubona lokukhulu kunaloko.” 51#Gen. 28:12Wase utsi kuye: “Ngicinisile, ngicinisile, ngitsi kini: Nitawubona lizulu livulekile netingilosi taNkulunkulu tehla tenyuka etikweNdvodzana yeMuntfu.”


text:
Shrimpfish
Ligama lemndeni lelatiwako
Shrimpfish
Ligama lesayensi
Centriscidae
Linani
Ingangelishumi nesihlanu ngemasentimitha, silinganiso simasentimitha lalishumi.
Kutiveta
Ticindzetelekile kakhulu, tinemtimba lomudze loncama lovalwe ngematsambo. Litsambo lekucala leliphiko lindze futsi likhaliphile, lwakheke ngemuva kwemtimba. Mabili ematsambo langetekile, lalamanye lasele emaphiko kanye nemaphiko lasemsileni onkhe asukile aya endzaweni lengaphasni yalemfishi. Libala lisuka kulelimhlophe kanye nemalayini lamnyama kuya kumftfubi lonemacashata lamnyama lasenhloko.
Satiso setintfo
Umndeni we Centriscidae ufaka tinhlobo letisihlanu nemacembu etilwane lalishumi nakutsatfu. Tibhukusha ngenhloko lebheke phansi. Titfolwa ematjeni nasetindzaweni letinetjani lobuselwandle. Tingena kahle ngekusebentisa lokuma kwati kanye nekunyakata kwalotjani belwandle natentela kubhaca. Tisakateke kakhulu emantini lavulekile elwandle/emifuleni.
Kudla kwato
Tidla titjalo netilwane letincane letindanda emantini.
Kusakata
Tivela ngetinhlobo tonkhe tekushisa/tekubandza nasetindzaweni letinelwandle letishisako mhaba wonkhe.
Tilwane letatiwako
Grooved shrimpfish (Centriscus scutatus)
Shrimpfish (Aeoliscus strigatus)
Speckled shrimpfish (Aeoliscus punctulatus)


text:
51
1 Khr. 28:14
Kwatsi nase kuphele wonkhe umsebenti inkhosi Solomoni labewentele lithempeli laSimakadze, wase ungenisa ngekhatsi tonkhe tintfo letatinikelwe nguyise Davide. Bekuyisiliva negolide, nato tonkhe timphahla. Wakubeka konkhe endlini yengcebo ethempelini laNkulunkulu.
2
Solomoni wase umema tonkhe timphunga tema-Israyeli kanye nabo bonkhe baholi betive tema-Israyeli, netinhloko tetindlu tema-Israyeli kutsi tite eJerusalema, tilandze libhokisi lesivumelwane saSimakadze lisuke eSiyoni, Lidolobha laDavide. 3Onkhe emadvodza aka-Israyeli abutsanela ndzawonye enkhosini, ngesikhatsi semkhosi wenyanga yesikhombisa.
4Tatsi nase tiphelele tonkhe timphunga tema-Israyeli, emaLevi ase aphakamisa libhokisi lesivumelwane, 5betfwala lelibhokisi lesivumelwane kanye nelithende lekuhlangana kanye nato tonkhe tintfo letingcwele takhona. Baphristi labebangemaLevi bakwetfwala bahamba nako. 6Inkhosi Solomoni ikanye naso sonkhe sive sema-Israyeli lesasiyisingatsile babesembikwelibhokisi lesivumelwane benta umhlatjelo wetimvu letinyenti newetinkhomo letinyenti, kangangekutsi tatingeke tikhoneke kubalwa nekubhalwa phansi.
7Ngako-ke baphristi balingenisa libhokisi lesivumelwane saSimakadze balibeka endzaweni yalo lengekhatsi kakhulu ethempelini, indzawo lengcwelengcwele, bafike balibeka phansi kwemaphiko alamakherubhi. 8Emakherubhi abelulele timphiko tawo etikwalendzawo yelibhokisi lesivumelwane alisitsa kanye netimboko talo tekuletfwala. 9Letimboko tatitindze kangangekutsi tihloko tato tatize tilungute ngephandle tibonakale kulendzawo lengcwele lesembikwendzawo lengcwelengcwele ngekhatsi, kodvwa hhayi ngephandle kwendzawo lengcwele. Nalamuhla loku tisekhona khona lapho. 10Kute lokwakukhona ngekhatsi kwalelibhokisi lesivumelwane ngaphandle kwetibhelekeca letimbili letatifakwe nguMosi kulo ngesikhatsi baseseHorebe, lapho Simakadze enta khona sivumelwane nesive sema-Israyeli emvakwekuphuma kwawo eGibhithe.
11Baphristi-ke base bayaphuma endzaweni lengcwele. Bonkhe baphristi labebalapho babetingcwelisile ngalokufananako nome nje babeticheme letehlukene. 12
Onkhe emaLevi labebahlabeli: bo-Asafa, naHemani, naJeduthuni, nemadvodzana abo, kanye netihlobo tabo, bema ngasemphumalanga kwelilati. Babegcoke tingubo telineni lecolisakele bashaya emasimbali, nemahabhu, nemalire. Babehamba nebaphristi labali-120 lababeshaya emacilongo. 13
Ezra 3:10
Hla. 136:1
Labashayi bemacilongo nalabahlabeli bahlangana bahlabela kanyekanye, kwaze kwaba shangatsi liphimbo linye, banika Simakadze ludvumo netibongo. Baphakamisa emaphimbo abo babonga Simakadze bashaya emacilongo, nemasimbali naletinye nje tingubhu, bahlabela batsi:
“Dvumisani Simakadze, ngobe ulungile,
nelutsandvo lwakhe lume kuze kube phakadze.”
Lithempeli laSimakadze lase ligcwaliswa lifu, 14
2 Khr. 7:1
baphristi abazange basakwati kuchubeka nekwenta inkonzo yabo ngenca yalelo lifu, ngobe inkhatimulo yaSimakadze yagcwalisa lithempeli laNkulunkulu.


text:
361“BoBesaleli, na-Oholiyabi, nawo onkhe emadvodza lanelikhono laphiwe nguNkulunkulu bungcweti nekuhlakanipha ekwakheni lendzawo lengcwele, kufanele bawente wonkhe lomsebenti njengobe Simakadze ashito.”
2Mosi wabita Besaleli, na-Oholiyabi, nawo onkhe emadvodza labenelikhono nalabephiwe nguSimakadze bungcweti nekuhlakanipha nalabetimisele kuwenta lomsebenti. 3Batsatsa kuMosi tonkhe timphahla tekwakha indzawo lengcwele. Letimphahla nguleto letatinikelwe ngema-Israyeli, wona abechubeka aletsa iminikelo kuMosi onkhe emalanga ekuseni. 4Ngako-ke nguleyo naleyo ndvodza leyayinelikhono lekusebenta leyayakha indzawo lengcwele, yasukuma phansi yashiya umsebenti wayo, 5yaya kuMosi yafike yatsi: “Labantfu sebaletse umnikelo lomnyenti kakhulu kunalowo lodzingekile emsebentini lobekatsite Simakadze awentiwe.”
6Ngako-ke Mosi wakhipha lomyalo kutsi akumenyetelwe esiveni sonkhe lesasisenkambu simemetelo lesitsi: “Sale kubate muntfu loletsa umnikelo, indvodza nemfati, ningabe nisatsintsa lutfo lwendzawo lengcwele,” 7ngobe loko bebakuletsile kwase kwenele kwaze kwendlula kutsi kungawucedza wonkhe lomsebenti.
8
Onkhe emadvodza labenelikhono emkhatsini walababenta lomsebenti welithende lekukhontela balakha ngetindvwangu letilishumi. Tatentiwe ngelineni lecolisakele nangensontfo leluhlata njengesibhakabhaka, nalebukhwebeletane, nalebovu ngalokutopele, tase tihlotjiswa ngemakherubhi lentiwe yingcweti lenebuciko. 9Tonkhe letindvwangu tatilingana: iyinye budze yayingemamitha labengaba li-12, bubanti bungemamitha labengaba mabili. 10Batitfunga ngekuhlanganisa letisihlanu taba yindvwangu yinye, naleti letinye letisihlanu batenta njalo. 11Benta tinkintjo ngendvwangu leluhlata njengesibhakabhaka lapha emaphetselweni aleyo naleyo ndvwangu leseyihlanganisiwe. 12Batfungela tinkintjo letingema-50 kulenye; baphindze batfungela letinye futsi taba ngangato, tacondzana nato njengekulandzelana kwato. 13Base benta emahhuka egolide langema-50 ekuhlanganisa letindvwangu; ngako-ke lithende lekukhontela laba yintfo yinye.
14
Base benta simbonyo selithende lekukhontela ngetindvwangu letili-11 letatentiwe ngeboya betimbuti. 15Letindvwangu letili-11 tatilingana: iyinye indvwangu budze bayo babungemamitha labengaba li-13, bubanti bungemamitha labengaba mabili. 16Batitfunga bahlanganisa letisihlanu taba yindvwangu yinye, kwase kutsi leti letisitfupha nato tahlanganiswa taba yindvwangu yinye. 17Batfungela tinkintjo letingema-50 emaphetselweni alendvwangu lesekugcineni ngala. Baphindze batfungela tinkintjo letingema-50 emaphetselweni alendvwangu lesekugcineni ngale. 18Benta emahhuka elitfusi langema-50 ekuhlanganisa letindvwangu, khona atekwenta lithende yintfo yinye. 19Benta naletinye timbonyo letimbili, lesinye sasentiwe ngetikhumba tetihhanca letatishukwe taguculwa taze taba bovu, nalesinye saba ngetemahhashi aselwandle. Totimbili tatentelwe kuba simbonyo selithende lekuhlangana.
20
Babata tinsikabhaluko letatema tasimisa lelithende lekukhontela, batenta ngesihlahla semgamba. 21Leyo naleyo yayinebudze lobabungemamitha labengaba sihlanu, bubanti bungemasentimitha labengaba ngema-66, 22aba netiphongwana letimbili tekuhlanganiswa. Tonkhe tinsikabhaluko talelithende lekukhontela tentiwa njalo. 23Babata tinsikabhaluko letingema-20 ngaseningizimu yelithende lekukhontela, 24kanye nemaseko esiliva langema-40 ngaphansi kwaleto tinsikabhaluko, emaseko lamabili ngaphansi kwaleyo nsikabhaluko ekusimisa letiphongwana. 25Babata tinsikabhaluko letingema-20 ngasenyakatfo yelithende lekukhontela 26kanye nemaseko elisiliva langema-40, emaseko lamabili ngaphansi kwaleyo naleyo nsikabhaluko. 27Lingemuva lelithende lekukhontela lelingasenshonalanga balentela tinsikabhaluko letisitfupha. 28Benta tinsikabhaluko letimbili emakoneni ngasemuva. 29Letinsikabhaluko letimbili betibhanciwe kusukela phansi kuze kuyewufika etulu kuhlanganiswe kulelijiva. Tinsikabhaluko letimbili letatibhanciwe kwakwakhiwe ngato emakona omabili ngalokufananako. 30Ngako-ke bekunetinsikabhaluko letisiphohlongo nemaseko esiliva lali-16; emaseko lamabili abengaphansi kwaleyo naleyo nsikabhaluko.
31Babata emakabha emgamba lali-15, lasihlanu aba ngewetinsikabhaluko letisemhlubulweni welithende lekukhontela, 32lasihlanu aba ngewetinsikabhaluko temhlubulo lobhekene nawo, nalawa lasihlanu aba ngewetinsikabhaluko letisemhlubulweni longasenshonalanga ngemuva. 33Lelikabha lelisemkhatsini lavundliswa lase lishayelwa kuletinsikabhaluko, lesuka ngala laze layawufika ngale. 34Letinsikabhaluko batembesa ngegolide, bashayela kuto emajiva egolide ekufaka lamakabha awo. Nemakabha abembeswe ngegolide.
35
Benta indvwangu ngemitiya yelineni leyayephotselwe yacolisakala, nangensontfo leluhlata njengesibhakabhaka, nalebukhwebeletane, nangalebovu ngalokutopele, bayihlobisa ngemakherubhi, lentiwe yingcweti lenebuciko. 36Bakha tinsika temgamba letine letatembeswe ngegolide, taba tekulengisa lendvwangu, batifaka emahhuka egolide. Base bakha emaseko lamane esiliva ekusimisa letinsika. 37Umnyango walelithende lekuhlangana bawentela sivalo sendvwangu ngalokuluhlata njengesibhakabhaka, nangalokubukhwebeletane, nangalokubovu ngalokutopele, basenta nangemitiya yelineni leyayephotselwe yacolisakala; konkhe loko kwaba ngumsebenti wengcweti yetekuhlobisa. 38Benta tinsika temgamba letatisihlanu nemahhuka ato; tihloko tetinsika nemakabha bakwembesa ngegolide. Benta nemaseko ato lasihlanu ngelitfusi.


text:
211Emadvodza abente sifungo aseseMispa, atsi: “Kute ngisho namunye loyakwendzisa indvodzakati yakhe kumuntfu wesive sakaBhenjamini.”
2Sive sakhuphukela eBetheli,“eBetheli” nome “endlini yaNkulunkulu” lapho safike sahlala phansi embikwaSimakadze; laze layawushona solomane simpongoloza sikhala kabuhlungu, 3sitsi: “Awu! Simakadze, Nkulunkulu wema-Israyeli, loku kwentekeleni ka-Israyeli? Kwentiwa yini kutsi kube nesive lesinyamalalako ka-Israyeli lamuhla?”
4Ekuseni ngakusasa bantfu bavuka bakha lilati, betfula khona iminikelo yekushiswa neminikelo yekuthula.“yekuthula” nome “yebudlelwane”
5Baka-Israyeli babuta batsi: “Ngubani emkhatsini wato tonkhe tive taka-Israyeli longazange aye kuyawuhlangana embikwaSimakadze?” Phela bebafunge bagomela kutsi lowo longazange ete emhlanganweni embikwaSimakadze eMispa uyawubulawa nome kanjani.
6Baka-Israyeli basidzabukela sive sakaBhenjamini, lesasingumnakabo, batsi: “Lamuhla lesinye sive sincunyiwe etiveni taka-Israyeli. 7Sitawubanika kanjani bafati laba lase basele, ngobe sesente sifungo ngaSimakadze kutsi singabendziseli ngisho namunye wemadvodzakati etfu?”
8
Num. 31:17
Ngako base bayabuta batsi: “Ngusiphi sive, etiveni tema-Israyeli, lesingazange site emhlanganweni embikwaSimakadze eMispa?” Bakhandza kutsi bekute ngisho namunye lophuma eJabeshi Gileyadi labetile enkambu kulowo mhlangano. 9Batsi nasebabala bantfu, bakhandza kutsi bekute ngisho namunye lobuya kulaseJabeshi Gileyadi labekhona.
10Ngako umhlangano watfumela emabutfo lati-12 000 kutsi aye eJabeshi Gileyadi, afike abulale bonkhe labahlala khona, ngisho nebafati nebantfwana. 11Batsi: “Naku lekufanele nikwente: nifike nibulale bonkhe labadvuna nalabasikati labangasito tintfombi letingayati indvodza ngekulala nayo.” 12Bakhandza emkhatsini webantfu lababehlala eJabeshi Gileyadi kutsi bekunetintfombi letatingayati indvodza ngekulala nayo tingema-400; batitsatsa bahamba nato, batimikisa enkambu leyayiseShilo eKhenani.
13
Ngako umhlangano watfumela livi kubakaBhenjamini lababehlala edvwaleni iRimoni, bamemetela kubo kuthula. 14Ngako bakaBhenjamini babuya ngaleso sikhatsi, bafike babanika letintfombi taseJabeshi Gileyadi letatisele tingakabulawa. Noko atizange tibenele bonkhe.
15Sive sabadzabukela bakaBhenjamini, ngobe Simakadze abesavule sikhala etiveni taka-Israyeli. 16
Baholi bemhlangano bakhuluma batsi: “Ngenca yalabafati bakaBhenjamini lababulewe, sitabatsatsaphi bafati bekunika lamadvodza lasilele? 17Lensali yakaBhenjamini kufanele ibe netindlalifa, kuze lesive saka-Israyeli singapheli. 18Tsine ma-Israyeli singeke sibendzisele emadvodzakati etfu, ngobe safunga satsi: ‘Akacalekiswe lowo loyakwendzisa indvodzakati yakhe kaBhenjamini.’ ”
19Bachubeka batsi: “Bukani la, kukhona umkhosi waSimakadze eShilo logujwa kanye ngemnyaka, ngasenyakatfo yaseBetheli, emphumalanga nemgwaco lomkhulu lowendlula eBetheli ucondze eShekhemu, ngaseningizimu yeLebona.”
20Ngako batjela lamadvodza akaBhenjamini batsi: “Hambani niyewubhaca lapha etivinini, 21nilindze; kutawutsi tintfombi taseShilo natichamuka nato titewugidza, nine bese niyaphoseka niphuma lapha etivinini, ngulowo nalowo atibambele wakhe umfati kuletintfombi taseShilo, nihambe nibuyele eveni lakini kaBhenjamini. 22Kutawutsi boyise nabomnakabo nabakhala kitsi, tsine sibatjele sitsi: ‘Mane nisentele bubele nibasite, ngobe asizange sibatsatsele bafati ngesikhatsi semphi, futsi-ke nine aninacala, ngobe abakendziselwa ngini lamadvodzakati enu.’ ”
23Ngako lamadvodza akaBhenjamini avele enta njalo. Kwatsi letintfombi tisagidza, kwaba nguleyo ndvodza yatibambela yinye intfombi, yayetfwala, yahamba nayo, yayawuba ngumfati wayo. Lamadvodza abuyela efeni lawo, afike avusa emadolobha; abuyela ahlala kahle.
24Ngaleso sikhatsi onkhe ema-Israyeli esuka kuleyo ndzawo abuyela emakhaya, ngulowo nalowo wabuyela esiveni sakubo naselusendvweni lwakhe, efeni lakabo.
25
18:1
Ngaleto tikhatsi sive sema-Israyeli sasingenayo inkhosi, ngulowo nalowo abetentela loko lakubona kukuhle emehlweni akhe.


text:
Needlefish
Imfishi Yenyalitsi
Ligama Lemndeni Lelatiwako
Needlefish (Imfishi Yenyalitsi)
Ligama Lelinye Lelatiwako
Houndfish, Halfbeaks
Ligama Lesayensi
Belonidae
Linani
Ingangemasentimitha lamashumi layimfica nesihlanu, silinganiso singemashumi lamatsatfu emasentimitha.
Kutiveta
Yindze ngekuma kwemtimba nenhloko lecijile. Inemihlatsi lemidze nematinyo lamancane langatsi yinyalitsi. Onkhe emaphiko ayo asembili kwencenye/hhafu yemtimba. Kute ematsambo emaphikweni, analokumhlophe losayisiliva lonelibala leliluhlata losasibhakabhaka, amnyama noma luhlata ngetulu.
Satiso Setintfo Tonkhe
Umndeni we Belonidae ufaka tinhlobo letilishumi kanye nemacembu etilwane lamashumi lamatsatfu nakune. Titfolwa eceleni kwangetulu kwelwandle. Libala lelisinika lona nguleliluhlata lelihle. Tingazubela emantini umatitfuswa. Umlomo wangetulu ukhona kufika ebudzeni lobuphelele nasetikhulile. Tiveta umlomo loyihhafu natibonwa. Tisakateke emantini lavulekile, emacandza anametseliswe etintfweni letindanda ngetulu kwemanti.
Kudla Kwato
Tidla tilwane letincane netitjalo letincane letindanda ngetulu kwemanti njengaleto lesetikhulakhulile kanye netimfishi letinsikati letincane naleto tilwanyana letibhukushako umasetikhulile.
Kusakata
Tivela ngetinhlobo tonkhe tekushisa/tekubandza kanye nasetindzaweni letishisako letinelwandle mhlabawonkhe.
Tilwane Letatiwako
Tropical halfbeak (Umlomo loyihhafu yasendzaweni leshisako) - Tylorsurus crocodilus


text:
Robert Mugabe
Robert Gabriel Mugabe (/ mʊˈɡɑːbi /; [1] IsiShona: [muɡaɓe]; 21 kuFebhuwari 1924 - 6 Septhemba 2019) bekangusopolitiki aphindze abe ngu Mongameli waseZimbabwe kusukela ngo-1980 kuya ku-2017. Mugabe bekangumholi welicembu letembangave i Zimbabwe National African Union Patriotic Front ( ZANU-PF) lebeyilicembu lelibusako kusukela ngesikhatsi sukutfola inkululeko eveni lase Brithani.[1]
Kukhula kwakhe[hlela | edit source]
Mugabe uphuma esiveni semaShona kantsi ukhule ahlupheka kodvwa watfola imfundvo asemncane wabese uba nguthishela khona eveni laseZimbabwe kanye naseGhana. [2]


text:
221
Bantfu baseJerusalema babeka Ahaziya, litfunjana laJehoramu, waba yinkhosi esikhundleni seyise, njengobe phela bahlaseli lababehamba nema-Arabu, bangena enkambu babulala bonkhe bomnakabo labadzala. Ngako Ahaziya, umsa waJehoramu, inkhosi yakaJuda, wacala kubusa. 2Ahaziya abeneminyaka lengema-22Nome “lengema-20” letinye tincwadzi tekucala titsi “lengema-42” budzala, nakacala kubusa; wabusela eJerusalema umnyaka waba munye. Libito lenina bekungu-Athaliya, umntfwanemntfwana-Omri.NgesiHebheru “indvodzakati ya-Omri” 3Ahaziya naye wahamba etinyatselweni tebendlu yaka-Ahabi, ngobe unina wamkhutsata ekwenteni lokubi. 4Wenta lokubi emehlweni aSimakadze, njengobe kwakwenta bendlu yaka-Ahabi, ngobe emvakwekufa kweyise base baba beluleki bakhe, bamyisa ekuweni kwakhe. 5Wabuye wahamba ngeteluleko tabo, nakahamba naJoramu,Nome “Jehoramu” umsa wa-Ahabi, inkhosi yaka-Israyeli, kutsi ayekulwa naHazayeli, inkhosi yaseSiriya, eRamothi Gileyadi. EmaSiriya amlimata Joramu,Nome “Jehoramu” 6
ngako wancandzeka wabuyela eJezreyeli kuze ayewuphotisela khona emanceba lawatfola emphini yaseRamothi,“Ramothi” nome “Rama” lapho bebalwela khona naHazayeli, inkhosi yemaSiriya. Ahaziya-ke,Letinye tincwadzi tesiHebheru titsi “Azariya” letinye titsi “Ahaziya” umsa waJehoramu, inkhosi yakaJuda, wase uyehla waya eJezreyeli ayawuvusela Joramu, umsa wa-Ahabi, njengobe abegwaziwe anemanceba.
7
Ngekuvakasha kwa-Ahaziya kuya kuJoramu, Nkulunkulu wehlisela kuwa ku-Ahaziya. Watsi nakefika Ahaziya, waphuma kanye naJoramu wayawuhlangabeta Jehu, umsa waNimshi, labegcotjwe nguNkulunkulu kutsi abhubhise indlu yaka-Ahabi. 8
Watsi Jehu asematasatasa nekubhubhisa indlu yaka-Ahabi, watfola tiphatsimandla takaJuda nemadvodzana etihlobo ta-Ahaziya labenakekela Ahaziya, wefika Jehu wababulala bonkhe. 9
Wase uyahamba wayawutfungatsa Ahaziya, lamadvodza akakhe ambhadzama asebhace eSamariya. Ambamba amletsa kuJehu, wafike wabulawa. Base bayamfihla, ngobe babetsi: “Abengumsa waJehoshafati lowafuna Simakadze ngayo yonkhe inhlitiyo yakhe.” Ngako kwasala kungasenamuntfu endlini yaka-Ahaziya labengaba nemandla lenele kuphatsa umbuso.
10
Athaliya, unabo-Ahaziya, watsi kube abone kutsi indvodzana yakhe seyifile, wachubeka wabulala bonkhe bantfwabenkhosi bakaJuda. 11Kodvwa Jehosheba,NgesiHebheru “Jehoshabeyathi” indvodzakati yenkhosi Jehoramu, watsatsa Jowashi, umsa wa-Ahaziya, wamuba, wamsusa emkhatsini walaba labanye bantfwabenkhosi labese batawubulawa. Wamtsatsa wayakumbhacisa kanye nesidzandzane sakhe ekamelweni lekulala, ngobe Jehosheba,NgesiHebheru “Jehoshabeyathi” indvodzakati yenkhosi Jehoramu, lebengumfati wemphristi Jehoyada, abengudzadzewabo-Ahaziya. Wamfihla-ke lomntfwana ku-Athaliya kuze kutsi angambulali. 12Wahlala nabo abhaciswe ethempelini laNkulunkulu iminyaka lesitfupha ngesikhatsi kusabusa Athaliya eveni.


text:
Indlovukazi Elizabeth II
Elizabeth II, indlovukazi yemaNgisi.
Kukhula[hlela | edit source]
Elizabeth watalwa mhla tingu-21 kuMábasa nga-1926 eLandani atalwa yinkhosiGeorge IV lobeyinkosana ngaleso sikhatsi kanye naElizabeth Bowes-lyon. Elizabeth wabhabhadiswa esontfweni lebekadze lisesigodlweni ibuckinham. Yena kanye nadzadzewabo Margareth bafundela ekhaya ngephasi kweliso lamake wabo.Nga-1936 uyise watsatsa sikhundla sebukhosi bemangisi emva kwekubeka phasi kwa Edward VIII,Elizabeth yena wabe sewuba yinkhosatane letawulandzela nakukhotsama uyise.
Kugana[hlela | edit source]
Ngemnyaka wa-1927 tingemashumi lamabili ku lweti inkhosatane Elizabeth washada na Charles lobekaphuma emndenini webukhosi bemaDanishi(danish).Elizabeth naCharles banebantfwana labane
Bukhosi[hlela | edit source]
imphilo yenkhosi George yacala kuba yimbi nga-1951.Elizabeth kwabe sekunguye lommelako emikhosini yebukhosi.Nga -1952 tisitfupha kuNdlovana inkhosi yakhotsama.Elizabeth lobekasekhenya kwadzingeka abuye emuva kutolungiselelwa kutsatsa sikhundla sebukhosi. mhla titimbili kukunhlaba ngemnyaka lolanndzelako Elizabeth wabekwa Njengembusi wemaNgisi kanye nawo onkhe emave letingaphasi kweNgilandi kusukela lapho wabitwa ngendlovukazi Elizabeth II.


text:
Inkhukhu nelishongololo
Inkhukhu nelishongololo bebangebangani labakhulu. Ngalelinye lilanga inkhukhu yatfukutsela kakhulu mhla itfola kutsi yente intfo lembi kakhulu leyayingafanele iyente.
Mveli unikela ngemilente
Mveli uncuma kunikela ngemilente kutotonkhe tilwane kute tijabulele kuhamba njengebantfu.
Intfombatana letsandza kukhuluma
Khabo abeyintfombatane letsandza bantfu naletsandza tintfo kantsi futsi bekakutsandza nekukhuluma. Lokukwamfaka enkingeni, kodvwa kwabuye kwamsita kutsi akhone kubaleka. Sifundvo sini losifundze ngaKhabo.
Umlindzi siciwi setilwane nekunakekela
Lendzaba iphatselene nekuhlengwa kwebantfwana betilwane letitintsandzane letiletfwa kulesiciwi. Letilwane letincane tiyanakekelwa ngumgcinisiciwi kanye netisebenti takhe.
Indlela iNtfutfwane lasindzisa ngayo liTuba
Kunesomiso intfutfwana yome kakhulu. Iphuma iye emfuleni konatsa emanti, isanatsa ikhukhulwa ngemanti. Intfutfwane ilibonga kanjani liTuba.
Indlovu leyayitsandza tintfo
Umntfwana wendlovu bekanemibuto ngato tonkhe tintfo, lokufaka ekhatsi kutsi tingwenya tidlani.


text:
Umculo, ingoma kanye nekudansa sekudlale inzima lebalulekile ngekwesintfu kuncenye yemphilo yemaZulu, hhayi kumuntfu munye kuphela, kepha nasemmangweni uphelele. Kudansa bekusolo kuyintfo lemcoka ekunakekeleni licembu lemasotja, ikakhulu ngetikhatsi tetinkinga, tenjabulo kanye nengucuko, kufana nekutsi, ngaphambi kwetimphi, emishadweni kanye nakumicimbi yonkhe lemaka kungena esigabeni lesisha noma ecenjini (kuvame kuba-emnyakeni lobekiwe).
Tingitali temculo betingakavami kusetjentiswa kakhulu emigidvweni yesintfu, kanjalo netigubhu, kuyatiwa kulamanye emacembu. Yebo, lelogcoma lelatiwako esintfwini sekucala semaZulu kwakuyi Ngungu, noma ligcoma-lelibhodo (libhodo) belidlalwa ngekutsi lishaywe ngetandla.
Kumiculo letfolakalako, kungabonakala kungatsi lesigubhu, noma leligcoma letigodvo, lelatiwako emkhatsini wemaZulu anamuhla lakotjwa, kungenteka kumbe kubomakhelwane babo emaThonga. Lama Zulu bekakadze anetingitali letiningi letinemasungulo lefutsi le siGubhu, lokusandishi lenelisungulo nesikhumba lesicinile lesibanjwe ngasekugcineni, ngusona besatiwa.
Umdanso wawukadze uyindlela letsite yekuhlanteka etimphilweni temaZulu, futsi kukhona imicimbi leminingi emphilweni yemaZulu leyakha incenye letsite ngekuhamba kwemsebenti lobalulekile.
Kunjengekutsi, uma umfana noma intfombatana ifika esigabeni sekuphuma tiboya etindzaweni tangasense, tingoma letitsite tiyahlatjelelwa, tiphekeletelwa ngumdanso/umgidvo. Kanjalo nasemshadweni, lelapho lokugezeka lokufananako emakhatsini walaphathi lamabili kubekeka ngemcudzelwano wemgidvo lowakha incenye lebalulekile yemsebenti wemshado.
Ikakhulu phambilini, ngesikhatsi kutingela kuseyintfo leyatiwako, umgidvo nawo wawunesigaba lesitsite sekugezeka ngaphambi kwekutingela. Ngaphambi kwekusuka, lamadvodza bekahlangana esibayeni setinkhomo lapho bekagidza khona, angetetela emandla awo intfo latoyenta nekutsi atobanesibindzi lesinjani ekutingeleni.
Umgidvo lotsatsa inkomishi nalomuhle kuyoyonkhe yemaZulu bekubanguloyo wemabutfo enkhosi lavunule imvunulo yonkhe lephelele ngaphambi kwekungenela imphi kanye nasemigidvweni yemnuaka endzaweni yenkhosi ngemuva kweSidlo seTitselo Sekucala.
Kuma kwemgidvo wemasotja kwakunemandla futsi kunesisindvo, ngesikhatsi lesicondzile noma lesingiso nekumo kanye nekutilungiselela lokwenele. Sento saloku, sihlanganiswe netembatfo temabutfo, kwakukuhle impela.Translated by Phindile Malotana


text:
301Mosi wakhuluma nebaholi betive tema-Israyeli, watsi: “Nankhu umyalo waSimakadze: 2
Mat. 5:33
Nangabe umuntfu enta sincumo kuSimakadze nome ente sifungo sekutibopha ngesetsembiso, kufanele angawephuli emavi akhe, kodvwa ente konkhe lakukhulumile.
3
Dut. 23:21
Shu. 5:3
“Nangabe intfombi lesesekhaya leyise yenta sincumo kuSimakadze nome yatibopha ngesetsembiso, 4uyise ayive nayenta lesincumo nome lesetsembiso, kodvwa angete asho lutfo kuyo, tonkhe tincumo tayo netetsembiso tayo tiyawukuma. 5Kodvwa nangabe uyise ayalela ngesikhatsi asasiva lesincumo sayo isisho, leso sincumo sayo nome setsembiso sayo letibophe ngaso ngeke sime; Simakadze uyakuyikhulula, ngobe yalelwe nguyise.
6“Nangabe intfombi yenta sincumo isengakashadi, nome isente ngekusheshisa nome ngemabomu, nome yetsembisa kungatenti letinye tintfo, bese iyashada, 7indvodza yayo ikuve loko kodvwa ingasho lutfo, tincumo tayo netetsembiso tayo titawukuma. 8Kodvwa nangabe indvodza yayo iyalela kutsi ifeze leso sincumo sayo nayitjelwa ngaso, akukabhekeki kutsi lentfombi isifeze. Simakadze uyakuyikhulula.
9“Umfelokati nome umfati lowehlukene nendvodza yakhe kufanele afeze tonkhe tincumo takhe latentile, nako konkhe kwetsembisa kwakhe kuyawuba sibopho kuye.
10“Nangabe umfati lohlala nendvodza yakhe enta sincumo nome sifungo atibophe ngesetsembiso ngekufunga, 11indvodza yakhe imuve nakasenta ingasho lutfo kuye, ingete yamalela, leso sincumo sakhe nesetsembiso sakhe latibophe ngaso siyawukuma sinjalo. 12Kodvwa nangabe indvodza yakhe imalela kutsi atifeze leto tetsembiso netincumo takhe ngesikhatsi iva ngato, leto tetsembiso netincumo takhe latishito ngemlomo wakhe atiyikuma. Indvodza yakhe itawube itente lite, Simakadze uyakumkhulula kuto. 13Indvodza yemfati iyawutinyembenya nome iticinise tincumo temfati wayo latentile nome-ke ngusiphi sifungo lasentile kutsi angatenti tintfo letitsite. 14Kodvwa nangabe indvodza yakhe ingasho lutfo kuye ngaso emalanga ngemalanga, kusho kutsi iyavumelana nesincumo nome setsembiso latibophe ngaso. Iyavuma ngekuthula ingasho lutfo ngato kuye nayitjelwa ngato. 15Kodvwa nangabe seyiphikisana nato emvakwesikhatsi seyitjeliwe ngato, ngiyo leyakwetfwala lelo cala lalomfati wayo.”
16Lena-ke ngimiyalo Simakadze layiniketa Mosi macondzana nebudlelwane emkhatsini wendvodza nemfati wayo, nasemkhatsini weyise nentfombi yakakhe lesengakendzi.


text:
111
Simakadze wakhuluma kuMosi, watsi: “Ngisetakwehlisela sinye nje sishayo etikwaFaro neliGibhithe lonkhe. Emvakwaloko utanikhulula kutsi nihambe, empeleni utanicosha niphume niphele kulendzawo. 2
21:35
Tjela ema-Israyeli kutsi nguleyo naleyo ndvodza nome umfati, akacele kubomakhelwane bakhe babaphe imihlobiso yekugaba, yesiliva neyegolide.” 3
Simakadze wenta ema-Israyeli kutsi ahlonishwe ngemaGibhithe. Ngetulu kwaloko Mosi waba mkhulu kutiphatsimandla taFaro nakumaGibhithe onkhe.
4Mosi wakhuluma kuFaro, watsi: “Simakadze utsi: ‘Ekhatsi nebusuku ngitawuhamba ngilidzabule ekhatsi live laseGibhithe, 5onkhe ematubulo langemadvodzana alapha eGibhithe atakufa, kusukela etubulweni laFaro losesihlalweni sebukhosi kuze kube ngusetubulweni lesigcilikati lesisilako, kufe nawo onkhe ematubulo etifuyo. 6Kutawuba nesililo lesikhulu lesingazange sesibe khona eveni laseGibhithe, futsi singeke siphindze sibe khona lesifana naso. 7Kodvwa emkhatsini wema-Israyeli kute nasinye sifuyo nome umuntfu lokutawuhhongelwa ngisho yinja, khona utekwati kutsi mine, Simakadze, ngenta umehluko emkhatsini wemaGibhithe nema-Israyeli.’ ” 8Mosi wephetsa inkhulumo yakhe ngekutsi: “Tonkhe tiphatsimandla takho tiyawukuta tikhotsame embikwami, tingincenge titsi: ‘Wena, nalabantfu labakulandzelako, hambani la.’ Emvakwaloko-ke ngiyawuvele ngihambe.” Mosi waphuma atfukutsele abila, washiya Faro.
9
Simakadze wakhuluma kuMosi, watsi: “Faro utawujinge ale kukulalela, khona ngitewuchubeka nekwenta leminye imimangaliso eveni laseGibhithe.” 10
BoMosi na-Aroni babeyenta embikwaFaro yonkhe lemimangaliso, kodvwa Simakadze wayenta yaba lukhuni inhlitiyo yaFaro; abejinge achubeke nekwala kukhulula ema-Israyeli kutsi aphume eGibhithe.